text:
PANNAKISARITA ITI MAYSA A KAARRUBA
Maseknan Kadi ti Dios iti Panagsagabatayo?
Naisalaysay iti baba ti gagangay a pannakisarita ti maysa a Saksi ni Jehova iti kaarrubana. Ipapantayo a simmarungkar ti Saksi nga agnagan Michelle iti pagtaengan ti maysa a babai nga agnagan Sophia.
APAY NGA IMPALUBOSNA A MAPASAMAK DAYTOY?
Michelle: Iranranudko ita nga aldaw daytoy a tract ditoy lugaryo. Napauluan daytoy iti Kayatmo Kadi a Maammuan ti Kinapudno? Daytoy ti kopiam.
Sophia: Maipapan kadi daytoy iti relihion?
Michelle: Wen. Kitaem ti innem a saludsod iti umuna a panid. Ania kadagitoy a saludsod ti—
Sophia: Agurayka. Saysayangem laeng ti panawenmo a makisarita kaniak.
Michelle: Apay a nakunam dayta?
Sophia: Iti kinapudnona, kasla diak mamatin iti Dios.
Michelle: Pagyamanan iti panangibagam iti kapanunotam. Ngem, maisaludsodko man, Dati kadi a kasta ti opinionmo?
Sophia: Saan, makimismisaak met idi, ngem nabayagen a simmardengak.
Michelle: Kasta kadi? Ay wen gayam, siak ni Michelle. Sika ngay?
Sophia: Siak ni Sophia.
Michelle: Maragsakanak a makaam-ammo kenka, Sophia.
Sophia: Kastaak met.
Michelle: Saanak nga immay tapno ipilit ti relihionko kenka, Sophia. Ngem maisaludsodko man, adda kadi makagapu no apay a saanka a mamati iti Dios?
Sophia: Wen. Naaksidente ngamin iti lugan ni nanangko, 17 a tawenen ti napalabas.
Michelle: Maladingitanak man a makaammo iti dayta. Komustan ngay ni nanangmo?
Sophia: Paralisadon sipud idi.
Michelle: Kaasi met. Sigurado a nasakit dayta para kenka.
Sophia: Wen. Pampanunotek ngarud, No adda Dios, apay nga impalubosna a kastoy ti mapasamak? Apay nga ipalpalubosna nga agsagabatayo?
DAKES KADI NGA ISALUDSOD NO APAY?
Michelle: Maawatak ti riknam no apay a kasta ti saludsodmo. No agsagabatayo, gagangay a kasta ti maisaludsodtayo. Kinapudnona, uray dagiti matalek a lallaki ken babbai idi panawen ti Biblia naibagada met ti kasta!
Sophia: Talaga?
Michelle: Wen. Mabalin nga ipakitak kenka ti maysa a pagarigan iti Biblia?
Sophia: Sige man ngarud.
Michelle: Denggem ti insaludsod ti matalek a propeta a ni Habakuk iti Dios a nairekord iti Habakuk, kapitulo 1, bersikulo 2 ken 3: “Kasano kabayag, O Jehova, a masapul nga agpatulongak, ket saanka a dumngeg? Kasano kabayag nga umasugakto kenka iti tulong manipud kinaranggas, ket saanka a mangisalakan? Apay nga ipakitam kaniak ti makapasakit?” Saan kadi a kastoy met dagiti insaludsodmo?
Sophia: Wen nga agpayso.
Michelle: Saan a binabalaw ti Dios ni Habakuk idi insaludsodna dagita wenno imbagana a kasapulan ni Habakuk ti nabilbileg a pammati.
Sophia: Talaga?
KAGURA NI JEHOVA TI PANAGSAGABA
Michelle: Isursuro ti Biblia nga ammo ni Jehova ti panagsagabatayo ket maseknan kadatayo.
Sophia: Ania ti kayatmo a sawen?
Michelle: Kitaenta ti maysa a pagarigan ditoy Exodo 3:7. Mabalin kadi a sika ti mangbasa?
Sophia: Sige. “Ket innayon ni Jehova: ‘Di mapagduaduaan a nakitak ti pannakaparigat ti ilik nga adda idiay Egipto, ket nangngegko ti ikkisda kas imbunga dagidiay mangdagdagdag kadakuada nga agtrabaho; agsipud ta ammok unay dagiti rigat a sagsagabaenda.’”
Michelle: Pagyamanan. Sigun iti nabasam, ammo kadi ti Dios no agsagaba ti ilina?
Sophia: Wen, kasla kasta.
Michelle: Ken saan laeng a basta ammona ti mapaspasamak. Kitaem manen ti maudi a paset dayta a bersikulo. Kinuna ti Dios: “Ammok unay dagiti rigat a sagsagabaenda.” Sasao kadi dagita ti saan a maseknan a Dios?
Sophia: Saan.
Michelle: Siempre, agduma ti basta ammom ti maysa a kasasaad ken ti maseknan iti dayta.
Sophia: Pudno dayta.
Michelle: Basaenta ti sabali pay a rekord a nagsagaba dagiti adipen ti Dios. Mabasa dayta iti Isaias 63:9. Kastoy ti kuna ti umuna a pasetna: “Bayat ti isuamin a pannakaparigatda isu naparigatan.” Panagkunam, maseknan kadi ti Dios iti panagsagaba ti ilina?
Sophia: Wen.
Michelle: Kinapudnona, Sophia, maseknan unay ti Dios kadatayo ken dina kayat nga agsagabatayo. No masaktantayo, masaktan met ti Dios.
APAY A NAKAUN-UNDAY?
Michelle: Sakbay a pumanawak, adda pay sabali a teksto a kayatko nga ipabasa kenka.
Sophia: Sige.
Michelle: Kitaem no ania ti isursuro ti Biblia maipapan iti pannakabalin ti Dios. Pakibasam man ti Jeremias 10:12.
Sophia: Sige. Kunana: “Isu ti Nangaramid iti daga babaen iti pannakabalinna, Daydiay mangipaspasdek a sititibker iti nabunga a daga babaen iti siribna, ken Daydiay a babaen iti pannakaawatna inyunnatna ti langlangit.”
Michelle: Pagyamanan. Usigenta biit daytoy a bersikulo. Kasapulan kadi ti Dios ti kasta unay a pannakabalin a mangparsua iti naglawa nga uniberso ken amin a linaonna?
Sophia: Wen a.
Michelle: No kasta, no kabaelan ti Dios a parsuaen ti amin nga adda iti aglawlawtayo, saan kadi a namnamaentayo nga addaan met iti pannakabalin a mangkontrol kadagiti parsuana?
Sophia: Siempre.
Michelle: Panunotem manen ni nanangmo. Apay a maladingitanka no makitkitam nga agsagsagaba?
Sophia: Gapu ta ay-ayatek ni nanangko.
Michelle: Ket no adda pannakabalinmo a mangpaimbag kenkuana, aramidem kadi?
Sophia: Wen a.
Michelle: Kayatna ngarud a sawen nga isursuro ti Biblia nga ammo ti Dios ti panagsagabatayo, maseknan kadatayo ken nakabilbileg. Mapanunotmo kadi no kasano ti panagtepteppel ti Dios a saan a nagtignay a dagus tapno pagpatinggaenna ti panagsagabatayo?
Sophia: Diak pulos napanunot dayta a.
Michelle: Adda kadi naimbag a rasonna no apay a saan nagtignay a mangipatingga kadagiti problematayo? *
Sophia: Hmm, adda siguro.
Michelle: Addan sa umaw-awag kenka isu nga agsubliakto manen ta pagsaritaanta ti ad-adu pay maipapan iti daytoy a topiko.
Sophia: Sige, pagyamanan. *
Adda kadi kayatmo a maammuan a topiko iti Biblia? Adda kadi saludsodmo maipapan kadagiti patpatien dagiti Saksi ni Jehova? No kasta, dika koma bumdeng a makisarita kadagiti Saksi ni Jehova ta maragsakanda a mangilawlawag iti dayta.
^ par. 61 Para iti ad-adu pay nga impormasion, kitaem ti kapitulo 11 ti libro nga Ania a Talaga ti Isursuro ti Biblia? nga impablaak dagiti Saksi ni Jehova.
^ par. 64 Addanto artikulo iti daytoy a serye a mangisalaysay no apay nga ipalpalubos ti Dios ti panagsagaba.
Ammuem ti Ad-adu Pay
Apay nga Ipalpalubos ti Dios ti Panagsagaba?
Ilawlawag ti umuna a libro ti Biblia no apay nga ipalpalubos ti Dios ti panagsagaba uray no kabaelanna a pagpatinggaen dayta.


c: text/html

text:
Ecuador
Manipud iti Wikipedia, ti nawaya nga ensiklopedia
Katkategoria:
- Ecuador
- Dagiti pagilian a nagbeddengan ti Taaw Pasipiko
- Dagiti dati a kolonia ti Espania
- Dagiti estado a kameng ti GPAP
- Dagiti estado a kameng ti Kappon ti Pagpagilian ti Abagatan nga Amerika
- Pagpagilian ti Komunidad ti Andes
- Dagiti republika
- Dagiti pagilian ti Abagatan nga Amerika
- Dagiti pagilian ken teritorio nga agsasao ti Espaniol
- Dagiti estado ken teritorio a nabangon idi 1830
- Dagiti estado a kameng ti Nagkaykaysa a Pagpagilian

robotstxt: allowed

filter: keep


text:
1Kalpasan daytoy, pimmanaw ni Pablo idiay Atenas ket nagturong idiay Corinto. 2Nasarakanna sadiay ti maysa a Judio nga agnagan Akila a nayanak idiay Ponto. Kagapgapu ni Akila idiay Italia agraman ni Priscila nga asawana agsipud ta pinapanaw ni Emperador Claudio dagiti amin a Judio idiay Roma. Sinarungkaran ni Pablo ida 3ket nakipagnaed ken nakipagtrabaho kadakuada iti panagaramid iti tolda, ta agpapadada iti pagsapulan. 4Iti tunggal Aldaw a Panaginana, nakilinnawag idiay sinagoga, ket inkagumaanna a maallukoy a mamati dagiti Judio ken Griego. 5Idi sumangpet da Silas ken Timoteo a naggapu idiay Macedonia, impamaysa ni Pablo ti panangaskasabana ket nangted kadagiti pammaneknek kadagiti Judio a ni Jesus isu ti Cristo. 6Ngem idi supringen ken pagsasawanda, winagwagna ti tapok iti pagan-anayna ket kinunana: “No saankayo a maisalakan, dakayo ti akimbasol, saan a siak. Manipud ita, panawankayon ket innak mangasaba kadagiti Hentil.” 7Pinanawanna ida ket napan nakipagtaeng iti balay ti maysa a Hentil nga agnagan Ticio Justo a managdaydayaw iti Dios. Adda ti balayna iti abay ti sinagoga. 8Namati met iti Apo ni Crispo a pangulo ti sinagoga agraman ti familiana. Adu pay ti namati ken nabuniagan kadagiti taga-Corinto a nakangngeg iti inkasaba ni Pablo. 9Iti maysa a rabii, adda parmata ni Pablo. Kinuna ti Apo kenkuana: “Dika agbuteng. Ituloymo latta ti agsao ket dika maupay, 10ta addaak kenka. Awanto ti mangranggas kenka, agsipud ta adu ti taok iti daytoy a siudad.” 11Maysa ket gudua a tawen a nagyan ni Pablo idiay Corinto a nangisursuro kadagiti tattao iti maipapan iti sao ti Dios. 12Idi maisaad ni Galion a gobernador iti Acaya, nagtataripnong dagiti Judio, tiniliwda ni Pablo sada insaklang iti pangukoman. 13“Guyguyugoyen daytoy a lalaki dagiti tattao tapno agdaydayawda iti Dios iti wagas a maikontra iti lintegmi!” kinunada. 14Ngem idi agsao koma ni Pablo, kinuna ni Galion kadagiti Judio: “No maipanggep iti panagsalungasing wenno dakes nga aramid, adda koma karbengak a dumngeg kadakayo. 15Ngem yantangay ta daytoy ket maysa laeng a suppiat maipapan kadagiti sao ken nagnagan, ken iti linteg a mayaplikar la kadakayo, dakayo ti mangrisut. Saan a siak ti mangeddeng no ania ti dakes ken no ania ti naimbag.” 16Ket pinapanawna ida iti pangukoman. 17Tiniliwda ngarud ni Sostenes a pangulo ti sinagoga sada kinabkabil iti sangoanan ti pangukoman, ngem saan nga inkaskaso ni Galion. 18Nakipagtaeng ni Pablo kadagiti kakabsat idiay Corinto. Kalpasan ti adu nga aldaw, nagbarko a kaduana da Priscila ken Akila a nagturong idiay Siria. Sakbay a naglayagda manipud Cencrea, nagpakalbo ni Pablo ta adda kari a sinapataanna. 19Dimtengda idiay Efeso a nangibatian ni Pablo kada Priscila ken Akila. Simrek iti sinagoga ket nakisinnuppiat kadagiti Judio. 20Indawatda kenkuana nga agbayag koma sadiay, ngem saan nga immannugot. 21Ngem idi agpakada kadakuada, kinunana, “No ipalubos ti Dios, agsubliakto kadakayo.” Naglugan iti barko ket nagluas manipud Efeso. 22Apaman a simmangpet idiay Cesarea, simmang-at idiay Jerusalem ket kinablaawanna ti iglesia sa naglayon idiay Antiokia. 23Pimmanaw manen kalpasan iti panagyanna sadiay iti sumagmamano nga aldaw. Nagsubli idiay Galacia ken Frigia. Sinursorna dagitoy a luglugar ket pinapigsana ti pakinakem dagiti amin a mamati. 24Dimteng idiay Efeso ti maysa a Judio a nayanak idiay Alejandria. Apolos ti naganna. Nalaing nga agbitla ken adu ti ammona maipapan kadagiti Nasantoan a Sursurat. 25Nasursuroan iti Dalan ti Apo. Sigaganetget a nagsao ket awan pagkurangan ti panangisurona iti maipapan ken ni Jesus. Nupay kasta, ti laeng panamuniag ni Juan ti ammona. 26Situtured a nagsao idiay sinagoga. Idi mangngeg da Priscila ken Akila, inawisda ni Apolos iti balayda ket inlawlawagda a naimbag kenkuana ti Dalan ti Dios. 27Inkeddeng ni Apolos ti mapan idiay Acaya. Tinulongan dagiti mamati idiay Efeso ket nagsuratda kadagiti kakabsat idiay Acaya tapno awatenda ni Apolos. Idi addan sadiay, dakkel ti naitulongna kadagiti nagbalin a mamati babaen iti parabur ti Dios. 28Ta sibibileg a nakidebate kadagiti Judio iti plasa ket inabakna ida. Babaen kadagiti Nasantoan a Sursurat, pinaneknekanna a ni Jesus isu ti Cristo.
Copyright
Learn More


text:
Ti Napasimple a Watchtower—Apay a Nairuar?
ITI intero a lubong, adun a tawtawen a mabembenepisiaran dagiti tattao iti naibatay-Biblia nga impormasion a linaon ti Pagwanawanan. Idi Hulio 2011, ti kaunaan a ruar ti napasimple a pagadalan nga edision daytoy a magasin ket naipablaak iti Ingles. Inlawlawag dayta a ruar: “Pamadasan daytoy iti makatawen ket no makatulong, agtultuloy a mayimprenta.”
Ita, maragsakankami a mangipakaammo nga inkeddengmi nga itultuloy nga ipablaak daytoy nga edision. Inton agangay, addanto metten napasimple nga edision iti Pranses, Portugues, ken Espaniol.
NO APAY A MAGUSTUAN TI ADU
Idi naawat dayta ti sumagmamano a kakabsat iti Abagatan a Pacifico, kinunada: “Naan-anay itan a maawatan dagiti kakabsat ti kaipapanan dagiti punto a mapagad-adalan iti Pagwanawanan.” Kunaen pay ti sabali a surat: “Ti adu a tiempo a dati a maus-usarko a mangbirok ken mangilawlawag kadagiti termino ket us-usarek itan a mangtarus kadagiti naisitar a teksto ken ti koneksionda iti mapagad-adalan.”
Maysa a babai a graduado iti kolehio iti Estados Unidos ti nagkuna: “Iti las-ud ti 18 a tawen, nauuneg a termino ti us-usarek nga agsao ken agsurat a gagangay kadagiti de adal a tattao. Nairuamak nga agsao ken agpanunot iti komplikado a pamay-an, nupay saan met a kasapulan. Nabigbigko a masapul a baliwak ti wagas ti panagpampanunot ken panagsasaok.” Ita ta maysan nga epektibo nga ebanghelisador, insuratna: “Dakkel a tulong kaniak ti napasimple a Watchtower. Nakatulong daytoy tapno mayebkasko ti bambanag iti simple a pamay-an.”
Maysa a babai iti England a nabautisaran idi 1972 insuratna maipapan iti napasimple a Watchtower: “Idi binasak ti kaunaan a ruar, nariknak a kasla kaab-abayko ni Jehova ken kalkallabayennak ket kasla agbasbasakami a dua. Kasla iti ama nga ibasbasaanna ti anakna iti maysa nga estoria sakbay a maturog.”
Sigun iti maysa a babai a Bethelite iti Estados Unidos a nasurok nga 40 a tawenen a bautisado, immuneg ti pannakaawatna iti sumagmamano a banag gapu iti napasimple nga edision. Kas pagarigan, ti kahon a “Some Expressions Explained” iti Setiembre 15, 2011 a Watchtower dineskribirna ti termino nga “ulep dagiti saksi” iti Hebreo 12:1 babaen kadagitoy a sasao: “Nakaad-aduda nga uray la di mabilang.” Kinunana: “Nalawlawagan ti pannakaawatko iti dayta a teksto.” Imbagana met mainaig iti linawas a gimong: “Uray no direkta a basaen ti ubing ti sungbatna manipud iti napasimple nga edision, naiduma dayta iti sasao a naaramat iti regular nga edision ti Pagwanawanan nga iggem ti kaaduan. Isu a kasla agkomkomento ti ubing iti bukodna a sasao.”
Insurat pay ti maysa a babai a Bethelite: “Magagaranak a dumngeg iti komento dagiti ubbing iti kongregasion. Ti napasimple a Watchtower tinulonganna ida a mangyebkas iti adda iti pusoda. Maparparegtaak kadagiti komentoda.”
Inyebkas ti maysa a babai a nabautisaran idi 1984 ti apresasionna iti napasimple nga edision: “Kasla naisurat dayta para kaniak. Nalaklakak itan a maawatan ti basbasaek. Adda kompiansakon nga agkomento iti Panagadal iti Pagwanawanan.”
DAKKEL A TULONG PARA KADAGITI NAGANNAK
Maysa nga ina nga addaan iti anak nga agtawen iti pito ti nagkuna: “Nakabaybayag ken makabannog idi ti panagsaganami para iti Panagadal iti Pagwanawanan gapu ta adu a sasao ti kasapulan nga ilawlawagko.” Kasano a nakatulong ti napasimple nga edision? Insuratna: “Nasdaawak ta makipaspaseten nga agbasa kadagiti parapo ken maawatannan dagita. Gapu ta nalaka a maawatan dagiti sasao ken ab-ababa dagiti sentensia, matagiragsaknan ti agadal. Kabaelannan nga isagana dagiti komentona iti gimong uray no diak tulongan, ket nakapokus ti atensionna iti magasin agingga a malpas ti panagadal.”
Insurat met ti ina ti maysa nga ubing a 9 ti tawenna: “Dati a tultulonganmi ti anakmi a mangisagana iti komentona. Ngem ita, makapagsaganan nga is-isuna. Saanen a kanayon a saggaysaenmi nga ilawlawag dagiti sasao wenno termino. Gapu ta matarusannan dagiti naaramat a sasao, mariknanan a karaman iti Panagadal iti Pagwanawanan.”
ANIA TI MAKUNA DAGITI UBBING?
Marikna ti adu nga ubbing a nairanta kadakuada ti napasimple a Watchtower. Kiniddaw ni Rebecca a 12 ti tawenna: “Itultuloyyo koma ti baro nga edision!” Innayonna: “Magustuak ti seksion a ‘Some Expressions Explained.’ Nalakami a maawatan dayta.”
Kasta met ti nakuna ni Nicolette a 7 ti tawenna: “Narigatko idi a maawatan ti Watchtower. Ngem ita, ad-adun ti maikomentok iti bukodko a sasao.” Insurat met ni Emma a 9 ti tawenna: “Dakkel ti naitulong dayta kadakami ken adingko nga innem ti tawenna. Ad-adu itan ti maawatanmi! Agyamankami!”
Nalawag nga adu ti mabembenepisiaran iti napasimple a Watchtower gapu kadagiti naaramat a simple a sasao ken sentensia. Gapuna, agtultuloy a maipablaak dayta a kadua ti regular nga edision kas napateg a probision sipud pay idi 1879.


text:
Pinanggep Kadi ti Dios Daytoy?
AGBASAKA iti diario. Agbuyaka iti telebision, wenno dumngegka iti radio. Nakaad-adu dagiti damag maipapan iti krimen, gubat, ken terorismo! Panunotem dagiti bukodmo a parikut. Nalabit agpaspasanaangka gapu iti sakit wenno ipapatay ti patpatgem iti biag. Mabalin a mariknam ti kas iti narikna ti naimbag a tao a ni Job, a nagkuna nga isu ket “nalapunos iti rigat.”—Job 10:15, The Holy Bible in the Language of Today.
Isaludsodmo iti bagim:
Kastoy kadi ti pagayatan ti Dios kaniak ken iti amin a tao?
Pakasarakak iti tulong tapno maparmek dagiti parikutko?
Adda kadi namnama a makitatayonto ti talna ditoy daga?
Naglaon ti Biblia kadagiti makapnek a sungbat dagitoy a saludsod.
ISURSURO TI BIBLIA A TI DIOS IYEGNANTO DAGITOY A PANAGBALBALIW DITOY DAGA.
“Punasennanto ti amin a lua kadagiti matada, ket awanton ni patay, awanto metten ti panagleddaang wenno panagsangit wenno ut-ot.”—Apocalipsis 21:4
“Kumalay-atto daydiay pilay a kas iti panagkalay-at ti kalakian nga ugsa.”—Isaias 35:6
“Maluktanto ti matmata dagidiay bulsek.”—Isaias 35:5
“Amin dagidiay adda kadagiti pakalaglagipan a tanem . . . rummuarda.”—Juan 5:28, 29
“Awanto ti agtataeng nga agkuna: ‘Masakitak.’”—Isaias 33:24
“Maaddanto ti naruay a bukbukel iti daga.”—Salmo 72:16
MAKAGUNGGONA KENKA TI ISURSURO TI BIBLIA
Dimo koma pagarupen nga arapaap laeng dagiti ladawan kadagiti immun-una a panid. Inkari ti Dios nga aramidennanto dagita, ket ilawlawag ti Biblia no kasano.
Ngem saan la a dayta ti maitulong ti Biblia. Ipaayna ti tulbek tapno matagiragsakmo ti pudpudno a makapnek a biag uray ita. Panunotem iti apagbiit dagiti pakaringgoram ken parikutmo, kas iti kuarta, problema iti pamilia, sakit, wenno ipapatay ti patpatgem. Matulongannaka ti Biblia a mangsaranget kadagiti parikut iti agdama, ken mangted dayta iti liwliwa babaen ti panangsungbatna kadagiti saludsod a kas kadagitoy:
Apay nga agsagsagabatayo?
Kasanotayo a marisut dagiti parikut iti biag?
Kasanotayo a mapagbalin a naragragsak ti biag ti pamiliatayo?
Ania ti mapasamak kadatayo no mataytayo?
Makitatayonto kadi manen dagiti pimmusay nga ipatpategtayo iti biag?
Kasanotayo a masigurado a tungpalento ti Dios dagiti karina iti masanguanan?
Ti panangbasam iti daytoy a libro ipakitana a kayatmo a maammuan no ania ti isursuro ti Biblia. Matulongannaka daytoy a libro. Kas makitam, addaan dagiti parapo kadagiti kaibatogan a saludsod.. Magusgustuan dagiti minilion a tattao ti makipagadal iti Biblia kadagiti Saksi ni Jehova babaen ti saludsod-ken-sungbat a pamay-an. Namnamaenmi a magustuam met. Sapay koma ta bendisionannaka ti Dios bayat a tagiragsakem ti makapagagar ken makagunggona a panagadal iti pudno nga isursuro ti Biblia!
Ammuem ti Ad-adu Pay
Kasano ti Panagadal iti Biblia?
Iti intero a lubong, pagaammo dagiti Saksi ni Jehova a mangituktukon iti libre a panagadal iti Biblia. Buyaem no kasano a maar-aramid dayta.


text:
1965
Ti 1965 ket maysa a kadawyan a tawen a nangrugi iti Biernes iti kalendario a Gregoriano (dominikal a letra C).
Dagiti linaon
Paspasamak[urnosen | urnosen ti taudan]
- Enero 20 – Naisapata ni Lyndon B. Johnson para iti napno a terminona a kas Presidente ti Estados Unidos.
- Pebrero 18 – Ti Gambia ket nawayaan manipud iti Nagkaykaysa a Pagarian.
- Hulio 26 – Nakagun-od ti Maldibas ti wayawya manipud iti Gran Britania.
- Septiembre 28 – Bimtak ti Bulkan Taal idiay Luzon, Filipinas.
- Oktubre 4 – Binisita ni Papa Pablo VI ti Estados Unidos.
Naipasngay[urnosen | urnosen ti taudan]
Marso[urnosen | urnosen ti taudan]
- Marso 3 – Betty Gofman, Brasiliana nga aktres
Hulio[urnosen | urnosen ti taudan]
- Hulio 31 – J. K. Rowling, Ingles a mannnurat
Agosto[urnosen | urnosen ti taudan]
- Agosto 24 – Marlee Matlin, Amerikana nga aktres
Nobiembre[urnosen | urnosen ti taudan]
- Nobiembre 12 – Arnold Clavio, Filipino a personalidad ti telebision
Pimmusay[urnosen | urnosen ti taudan]
Enero[urnosen | urnosen ti taudan]
- Enero 4 – T. S. Eliot, Amerikano a mannurat, nagungunaan ti Premio Nobel iti Literatura (naipasngay 1888)
- Enero 24 – Winston Churchill, Umuna a MInistro ti Nagkaykaysa a Pagarian, nagingunaan ti Premio Nobel iti Literatura (naipasngay 1874)
Hulio[urnosen | urnosen ti taudan]
- Hunio 7 – Judy Holliday, Amerikana nga aktres (naipasngay 1921)
Agosto[urnosen | urnosen ti taudan]
- Agosto 27 – Le Corbusier, Suiso nga arkitekto (naipasngay 1887)
Nobiembre[urnosen | urnosen ti taudan]
- Nobiembre 18 – Henry A. Wallace, Bise Presidente iti Estados Unidos (naipasngay 1888)


text:
INDONESIA
Nagbunga ti Panangasaba Idiay West Java
Idi 1933, inawis ni Frank Rice ni Theodorus (Theo) Ratu, a taga-North Sulawesi, a tumulong kenkuana a mangasikaso iti bodega ti literatura idiay Jakarta. “Naginteresak unay iti trabaho ti Pagarian ket nangrugiak a mangasaba a kadua ni Brother Rice,” kinuna ni Theo. “Idi agangay, nakikaduaak ken Bill Hunter iti panangasaba iti Java ken kadagiti tripulante ti Lightbearer iti panaglayagda iti Sumatra.” Ni Theo ti kaunaan nga Indonesian nga immawat iti kinapudno, ken nagpaypayunir iti dinekdekada idiay Java, North Sulawesi, ken Sumatra.
Iti simmaruno a tawen, inikkan ni Bill Hunter iti bokleta a Where Are the Dead? ni Felix Tan, nga estudiante nga aggigian idiay Jakarta. Nagawid ni Felix iti pamiliana idiay Bandung, West Java, ket impakitana ti bokleta ken adingna a ni Dodo. Nasdaawda idi nabasada a ti umuna a tao a ni Adan ket awanan iti immortal a kararua. Ni Adan ket maysa a kararua. (Gen. 2:7) Naginteres da Felix ken Dodo isu a sinursorda dagiti paglakuan kadagiti nausaren a libro idiay Bandung tapno agbirok iti ad-adu pay a publikasion ti Watch Tower. Imbagada met iti pamiliada dagiti naammuanda. Idi nabasadan dagiti libro ken bokleta a nabirokanda, nagsuratda iti bodega ti literatura idiay Jakarta. Nasorpresada idi bimmisita ni Frank Rice, a nangparegta ken nangted kadakuada kadagiti baro a literatura.
Di nagbayag kalpasan a nakasubli ni Brother Rice idiay Jakarta, bimmisita idiay Bandung iti 15 nga aldaw ti kakaskasar a da Clem ken Jean Deschamp. Inyestoria ni Felix, “Insaludsod ni Brother Deschamp iti pamiliami no kayatmi ti agpabautisar ket uppatkami a nagpabautisar—ni Dodo, ni adingko a Josephine (Pin Nio), ni Nanang (Kang Nio), ken siak.” * Idi nabautisarandan, nakikadua ti pamilia Tan kada Clem ken Jean iti siam nga aldaw a panangasaba. Impakita ni Clem no kasano nga usaren iti panangasaba ti testimony card a naglaon iti ababa a mensahe ti Biblia iti tallo a lengguahe. Di nagbayag, nagbalin a kongregasion ti bassit a grupo idiay Bandung, ti maikadua a nagbalin a kongregasion idiay Indonesia.
Ti Kallugong ti Papa
Idi rumangrang-ay ti trabaho a panangasaba, nakadlaw dagiti lider ti Kakristianuan. Nagsuratda ken dagiti aliporesda kadagiti artikulo iti diario a mangkritikar iti patpatien ken trabaho dagiti Saksi. Gapu kadagita nga artikulo, pinaayaban dagiti opisial ti Department of Religious Affairs ni Frank Rice tapno mapagsaludsodan. Nakontento dagiti opisial kadagiti sungbatna isu nga impalubosda nga agtultuloy ti trabaho. *
Iti rugrugi ti 1930’s, impalubos ti kaaduan nga opisial ti kolonia ti trabaho a panangasaba. Ngem idi bimmileg ti puersa ti Nazi Germany idiay Europa, rinugian metten ti dadduma nga opisial—aglalo dagiti napeklan a Katoliko—a busoren dagiti Saksi. “Kinompiskar ti maysa a Katoliko nga opisial iti Customs Department ti kargamento dagiti librotayo gapu ta naglaon kano dagita kadagiti maikontra iti Nazismo,” kinuna ni Clem Deschamp. “Idi napanak iti Customs Department tapno agreklamo, nakabakasion ti nauyong nga opisial ket sinuktan pay laeng ti maysa a lalaki a mannakigayyem ken saan a Katoliko. Impalubosna a dagus nga alaenmi dagiti libro a kinunana, ‘Alaenyo aminen a maalayo ita ta awan daydiay opisial a talaga a makintrabaho!’”
“Naminsan, impilit dagiti opisial nga ikkatenmi ti kallugong ti papa nga adda iti dua a ladawan iti libro nga Enemies,” kinuna ni Jean Deschamp. “Saanda a nagustuan ti drowing ti nakapulipol a serpiente (Satanas) ken ti nabartek a balangkantis (ulbod a relihion) nga agpada a nakasuot iti kallugong ti papa. * Ngem determinadokami a mangiwaras iti libro. Isu nga uray no nakapudpudot, nagtugawkami a tallo iti pantalan ket sinaggaysami a kinoloran iti nangisit ti kallugong ti papa iti rinibu a libro!”
Idi ngannganin bumtak ti gubat idiay Europa, intultuloy a situtured nga imbutaktak dagiti publikasiontayo ti panaginsisingpet ken pannakibiang ti Kakristianuan iti politika. Gapu iti dayta, dagiti lider ti relihion ad-adda a pinilitda dagiti mangiturturay tapno limitaranda ti trabahotayo, ket naiparit ti sumagmamano kadagiti publikasiontayo.
Nupay kasta, determinado dagiti kakabsat a mangitultuloy iti trabaho, ket inusarda a naimbag ti pagimprentaan a naggapu idiay Australia. (Ara. 4:20) Iti panangdeskribirna iti maysa kadagiti estratehiada, insalaysay ni Jean Deschamp: “No makayimprentakamin iti baro a bokleta wenno magasin, mangtedkami iti kopia kadagiti autoridad tapno ipaaprobarmi. Iyimprenta ken ipanmi ti publikasion kadagiti kongregasion iti rugi ti lawas. Sa iti ngudo ti lawas, mangtedkami iti kopia iti opisina ti attorney general. No saan a maaprobaran, agwingiwingkami a malidlidayan ket dagus nga agsublikami iti pagimprentaan tapno mangyimprenta iti sumaruno a publikasion.”
Dagiti kakabsat a mangiwarwaras kadagiti maiparit a publikasion masansan a malusotanda dagiti polis. Kas pagarigan, idi mangaskasaba ni Charles Harris idiay Kediri, East Java, nairana a ti balay a napananna ket ti balay ti police inspector iti dayta a lugar.
“Agmalmalem a birbirokenkayo,” kinuna ti inspektor. “Agurayka ta alaek ti listaan dagiti maiparit a libroyo.”
“Bayat a nagdardaras ti inspektor a nangbirok iti listaan iti uneg ti balayna,” kinuna ni Charles, “inlemmengko dagiti maiparit a literatura kadagiti sekreto a bulsa ti amerikanak. Idi nagsubli, inikkak iti 15 a bokleta a saan a maiparit. Napilitan a nangted iti kontribusionna. Kalpasanna, impaimak dagiti maiparit a literatura iti sabali.”
Panagimprenta Bayat ti Narigat a Kasasaad
Idi nagsaknap iti intero a Europa ti Gubat Sangalubongan II, saanen a makaipatulod ti Netherlands kadagiti literatura idiay Indonesia. Ngem narikna dagiti kakabsat a mapasamakto dayta isu a siaannad nga inyurnosda a mayimprenta dagiti magasin iti maysa a kompania idiay Jakarta. Nairuar idi Enero 1939 ti damo a ruar ti Consolation (Agriingkayo! itan) iti Indonesian, ket di nagbayag, nairuar met Ti Pagwanawanan iti Indonesian. Idi agangay, gimmatang dagiti kakabsat iti bassit a pagimprentaan ket isudan ti mangyim-imprenta kadagiti magasin. Idi 1940, nakaawatda iti dakdakkel a pagimprentaan a naggapu idiay Australia a nangyimprentaanda kadagiti bokleta ken magasin iti Indonesian ken Dutch. Naggapu iti bukodda a bulsa dagiti nagasto iti panagimprenta.
Kamaudiananna, idi Hulio 28, 1941, imparit dagiti autoridad ti amin a publikasion ti Watch Tower Society. Inyestoria ni Jean Deschamp: “Maysa nga agsapa, bayat nga agmakmakiniliaak iti opisina, bigla a naglukat ti ruangan ket simrek ti tallo a polis ken maysa a nangato nga opisial a Dutch a nakauniporme—nakamedalia, nakaguantes iti puraw, nakabarikes iti espada, ken nakakallugong. Saankami a nakigtot. Ngamin, tallo nga aldaw sakbayna, adda nakaibaga kadakami a dandanin maiparit dagiti publikasiontayo. Binasa ti arogante nga opisial ti atiddog a proklamasion ket imbilinna nga ipanmi isuna iti ayan ti pagimprentaan tapno iserrana. Ngem imbaga ni lakayko a naladawen ta nalakon ti pagimprentaan sakbay dayta nga aldaw!”
Ngem saan a naiparit ti Biblia isu a nangaskasaba latta dagiti kakabsat iti binalaybalay a Biblia laeng ti inusarda. Adda met dagiti nayadalanda iti Biblia. Ngem gapu ta posible nga asidegen a bumtak ti gubat iti Asia, naibilin nga agsublin dagiti payunir a taga-Australia.
^ par. 1 Idi agangay, nagbalin met a Saksi ti tatang ni Felix ken ti tallo nga addingna a lallaki. Nakiasawa ti kabsatna a ni Josephine ken ni André Elias ken nageskuelada iti Watchtower Bible School of Gilead. Naipablaak ti pakasaritaan ni Josephine iti Septiembre 2009 a ruar ti Agriingkayo!
^ par. 1 Kalpasan ti Gubat Sangalubongan II, nagsubli ni Frank idiay Australia ken nagpamilia. Naturpos ni Brother Rice ti biagna ditoy daga idi 1986.
^ par. 3 Dagiti ladawan ket naibatay iti Apocalipsis 12:9 ken 17:3-6.


text:
“Inkayo . . . ket Mangaramidkayo iti Ad-adalan Kadagiti Tattao iti Amin a Nasion”
“Inkayo . . . ket mangaramidkayo iti ad-adalan kadagiti tattao iti amin a nasion, a bautisaranyo ida . . . , nga isuroyo kadakuada a tungpalenda ti amin a bambanag nga imbilinko kadakayo.”—MAT. 28:19, 20.
KANTA: 141, 97
1, 2. Ania dagiti tumaud a saludsod gapu iti sasao ni Jesus a masarakan iti Mateo 24:14?
AWATENDATAYO man wenno busorendatayo dagiti tattao, manmano ti mangilibak a datayo a Saksi ni Jehova kas grupo ket pagaammo iti trabaho a panangasaba. Mabalin pay ketdi nga adda dagiti nasarakam iti ministerio a nangibaga a nupay saanda nga umanamong kadagiti patpatientayo, raemendatayo gapu iti trabahotayo. Ammotayo nga impakpakauna ni Jesus a ti naimbag a damag ti Pagarian ket maikaskasaba iti intero a mapagnaedan a daga. (Mat. 24:14) Ngem kasanotayo nga ammo a ti trabaho nga ar-aramidentayo ket kaitungpalan ti padto ni Jesus? Kinapannakkel kadi iti biangtayo no panunotentayo a datayo ti mangar-aramid iti daytoy a trabaho?
2 Adu a relihioso a grupo ti agkuna nga ikaskasabada ti Ebanghelio, wenno naimbag a damag. Ngem masansan a ti laeng ar-aramidenda ket panangiranud iti bukod a testimonia, sermon iti simbaan, wenno dagiti programa iti radio, telebision, wenno iti Internet. Ibaga met ti dadduma a mangipapaayda iti tulong kadagiti agkasapulan wenno tulong mainaig iti medisina ken edukasion. Maitunos kadi dagita nga ar-aramidenda iti imbilin ni Jesus a masapul nga aramiden dagiti adalanna?
3. Sigun iti Mateo 28:19, 20, ania dagiti uppat a banag a masapul nga aramiden dagiti pasurot ni Jesus?
3 Masapul kadi nga urayen lattan dagiti adalan ni Jesus nga umasideg dagiti tattao kadakuada? Saan! Kalpasan ti panagungarna, imbaga ni Jesus kadagiti ginasut nga adalanna: “Inkayo ngarud ket mangaramidkayo iti ad-adalan kadagiti tattao iti amin a nasion, a bautisaranyo ida . . . , nga isuroyo kadakuada a tungpalenda ti amin a bambanag nga imbilinko kadakayo.” (Mat. 28:19, 20) Ngarud, adda uppat a nasken a maaramid. Agaramidtayo iti ad-adalan, bautisarantayo ida, ken isurotayo ida. Ngem ania ti umuna a masapul nga aramidentayo? Kinuna ni Jesus: “Inkayo”! Maipapan iti daytoy a bilin, kinuna ti maysa nga eskolar ti Biblia: “Ti bilin nga ‘inkayo’ ket rebbengen ti tunggal manamati, iti man ballasiw ti dalan wenno ballasiw ti taaw.”—Mat. 10:7; Luc. 10:3.
4. Ania ti ramanen ti panagbalin a “dumadaklis iti tattao”?
4 Tuktukoyen kadi ni Jesus ti indibidual a panagregget dagiti pasurotna, wenno tuktukoyenna ti organisado a panangikasaba iti naimbag a damag? Gapu ta saan a kabaelan ti maysa ti mapan “iti amin a nasion,” ipakita dayta a masapul ti organisado a panagregget ti adu. Impaganetget dayta ni Jesus idi inawisna dagiti adalanna nga agbalin a “dumadaklis [wenno, mangngalap] iti tattao.” (Basaen ti Mateo 4:18-22.) Ti tinukoy ni Jesus a panagkalap ket saan a daydiay agmaymaysa nga agkalap nga agusar laeng iti banniit ken appan a nakatugaw ken agur-uray iti ikan a mabanniitanna. Imbes ketdi, panagkalap dayta babaen iti iket—trabaho nga agkasapulan iti panagregget ken panagtitinnulong ti adu a tattao.—Luc. 5:1-11.
5. Ania dagiti uppat a saludsod a masapul a masungbatan, ken apay?
5 Tapno maammuantayo no siasino dagiti mangikaskasaba iti naimbag a damag ita kas kaitungpalan ti impadto ni Jesus, masapul a sungbatantayo dagitoy nga uppat a saludsod:
Ania koma a mensahe ti maikaskasaba?
Ania koma ti motibotayo a mangaramid iti daytoy a trabaho?
Ania dagiti pamay-an a masapul a mausar?
Kasano koma kasaknap ken kabayag ti trabaho a panangasaba?
Dagiti sungbat dagitoy a saludsod ti tumulong kadatayo saan laeng a tapno maammuantayo no siasino dagiti mangar-aramid iti daytoy makaispal-biag a trabaho no di ket tapno mapabileg ti determinasiontayo nga agtultuloy a matalek a mangaramid iti dayta.—1 Tim. 4:16.
ANIA KOMA TI MENSAHE?
6. Apay nga agtalekka nga umiso ti mensahe nga ikaskasaba dagiti Saksi ni Jehova?
6 Basaen ti Lucas 4:43. Inkasaba ni Jesus ti “naimbag a damag ti pagarian,” ket namnamaenna a kasta met ti aramiden dagiti adalanna. Siasino dagiti mangikaskasaba iti dayta a mensahe iti “amin a nasion”? Nalawag ti sungbat—dagiti laeng Saksi ni Jehova. Bigbigen dayta uray dagiti bumusbusor. Kas pagarigan, maysa a misionero a padi ti nangibaga iti maysa a Saksi a nagduduma a nasion ti napanannan ken dinamagna kadagiti Saksi sadiay no ania a mensahe ti ikaskasabada. Ania ti sungbatda kenkuana? Kinuna ti padi: “Agpapadada a maag ta maymaysa ti sungbatda: ‘Ti naimbag a damag maipapan iti Pagarian.’” Ngem saan a “maag” dagidiay a Saksi, imbes ketdi, agtutunos ti ibagbagada, a rumbeng a makita kadagiti pudno a Kristiano. (1 Cor. 1:10) Ken ibagbagada ti mensahe a linaon ti magasin a Ti Pagwanawanan Mangibumbunannag iti Pagarian ni Jehova. Daytoy a magasin ket magun-odanen iti 254 a lengguahe, ken mapan a 59 a milion a kopia ti mapatpataud iti tunggal ruar. Gapuna, dayta ti kasasaknapan a maiwarwaras a magasin iti intero a lubong.
7. Apay a maikunatayo a saan nga umiso ti mensahe nga ikaskasaba dagiti lider ti Kakristianuan?
7 Saan nga ikaskasaba dagiti lider ti Kakristianuan ti Pagarian ti Dios. No ibagada man ti maipapan iti Pagarian, adu ti agkuna a dayta ket maysa a rikna wenno kasasaad nga adda iti puso ti maysa a Kristiano. (Luc. 17:21) Saanda nga isursuro kadagiti tattao a ti Pagarian ti Dios ket maysa a gobierno idiay langit a ni Jesu-Kristo ti Agturay, nga isu ti solusion ti amin a problema ti sangatauan, ken dandani pukawennan amin a kinadakes ditoy daga. (Apoc. 19:11-21) Imbes ketdi, kaykayatda a lagipen ni Jesus bayat ti Krismas ken Easter. Agparang nga awan ti ammoda iti aramidento ni Jesus kas baro nga Agturay iti daga. Gapu ta saanda nga ammo ti mensahe a rumbeng koma nga ikasabada, pakasdaawan kadi a saanda met nga ammo ti rumbeng koma a motibo iti panangaramid iti daytoy a trabaho?
ANIA KOMA TI MOTIBOTAYO A MANGARAMID ITI DAYTA A TRABAHO?
8. Ania ti di umiso a motibo iti panangaramid iti trabaho a panangasaba?
8 Ania koma ti motibo iti panangaramid iti trabaho a panangasaba? Saan koma a tapno agkolekta iti kuarta ken agibangon kadagiti dadakkel ken napipintas a pasdek. Imbaga ni Jesus kadagiti adalanna: “Inawatyo nga awan bayadna, itedyo nga awan bayadna.” (Mat. 10:8) Saan koma a maaramid a negosio ti Sao ti Dios. (2 Cor. 2:17) Saan koma a sapulen dagiti mangaskasaba ti bukodda a pagimbagan iti trabaho nga ar-aramidenda. (Basaen ti Aramid 20:33-35.) Nupay nalawag daytoy a bilin, adu a relihion ti saan a mangtungtungpal iti dayta ta agkolektada iti kuarta tapno agtalinaed ti relihionda ken masuelduanda dagiti lider ti relihionda ken ti dadduma pay nga empleadoda. Kaaduanna, bimmaknang ti adu a lider ti Kakristianuan.—Apoc. 17:4, 5.
9. Kasano nga ipakpakita dagiti Saksi ni Jehova nga umiso ti motiboda iti panangaramidda iti trabaho a panangasaba?
9 Komusta met dagiti Saksi ni Jehova no maipapan iti panagkolekta? Masupsuportaran ti trabahoda babaen kadagiti boluntario a donasion. (2 Cor. 9:7) Awan ti maaramid a panagkolekta kadagiti Kingdom Hall wenno kombensionda. Nupay kasta, idi laeng napan a tawen, nangbusbos dagiti Saksi ni Jehova iti 1.93 a bilion nga oras a nangikasaba iti naimbag a damag ken nangikonduktada iti nasurok a siam a milion a libre a panagadal iti Biblia iti binulan. Makapaamanga ta ar-aramidenda daytoy a trabaho uray awan sueldoda ken maragsakanda a mangusar iti bukodda a kuarta. Maipapan iti trabaho dagiti Saksi ni Jehova, imbaga ti maysa a researcher: “Ti kangrunaan a panggep ket panangasaba ken panangisuro. . . . Awan ti padi, isu a bassit ti gastos.” Ania ngarud ti motibotayo iti panangaramid iti daytoy a trabaho? Boluntario nga ar-aramidentayo daytoy a trabaho gapu ta ay-ayatentayo ni Apo Jehova ken dagiti tattao. Ti kinatuloktayo ket kaitungpalan ti padto iti Salmo 110:3. (Basaen.)
ANIA KOMA DAGITI PAMAY-AN A MAUSAR?
10. Ania dagiti pamay-an nga inusar ni Jesus ken dagiti adalanna a nangasaba?
10 Ania dagiti pamay-an nga inusar ni Jesus ken dagiti adalanna tapno maikasaba ti naimbag a damag? Napanda kadagiti lugar a pakasarakan kadagiti tattao—iti publiko a lugar ken iti balbalayda. Ramanen daytoy ti panangbirok kadagidiay maikari iti tunggal balay. (Mat. 10:11; Luc. 8:1; Ara. 5:42; 20:20) Daytoy nga organisado a pamay-an ipakitana ti saan a panangidumduma.
11, 12. No maipapan iti panangikasaba iti naimbag a damag, kasano a naiduma ti ar-aramiden ti Kakristianuan no idilig kadagiti adipen ni Jehova?
11 Komusta dagiti relihion ti Kakristianuan no maipapan iti daytoy a banag? Kaaduanna, maragragsakan dagiti miembro ti relihion a mangipabiang iti panangasaba iti masuelsuelduan a lider. Ngem imbes nga agbalinda a “dumadaklis iti tattao,” dagiti lider ti Kakristianuan ad-adda a maseknanda laeng a pagtalinaeden dagiti “ikan” wenno dagiti miembroda. Agpayso a no dadduma, adda met dagiti lider ti relihion a mangiparegta iti panangasaba. Kas pagarigan, iti nasapa a paset ti tawen 2001, kinuna ni Pope John Paul II iti maysa a surat: “Iti adu a tawen, kanayon nga ibagbagak ti awis iti baro a panagebanghelio. Ita, ibagak manen . . . Masapul a biagentayo iti bagitayo ti napalaus a gagar ni Pablo a nangikuna: ‘Asiak pay no diak ikasaba ti Ebanghelio.’” Kinuna pay ti papa a daytoy a trabaho a panangasaba ket saan laeng nga aramiden ti sumagmamano a nasanay a tattao no di ket amin a miembro ti simbaan. Ngem mano ti nagtignay iti daytoy nga awis?
12 Komusta met ti pakasarsaritaan dagiti Saksi ni Jehova? Isuda laeng ti mangikaskasaba nga agturturayen ni Jesus kas Ari manipud 1914. Kas imbilin ni Jesus, ibilangda a kapatgan ti trabaho a panangasaba. (Mar. 13:10) Kuna ti libro a Pillars of Faith—American Congregations and Their Partners: “Para kadagiti Saksi ni Jehova, ti panangasaba ti kangrunaan a pakaseknanda.” Kinuna pay ti autor maipapan iti imbaga ti maysa a Saksi: “No adda agpasar iti bisin, agladladingit, ken agsakit, ikagumaanda ti tumulong, . . . ngem saanda a lipatan a ti kangrunaan a trabahoda ket ti panangidanon iti naespirituan a mensahe maipapan iti iyaay ti panungpalan ti lubong ken ti kinapateg ti pannakaisalakan.” Itultuloy nga ibagbaga dagiti Saksi ni Jehova dayta a mensahe, nga usarenda dagiti pamay-an nga inusar ni Jesus ken dagiti adalanna.
KASANO KOMA TI KASAKNAP KEN KABAYAG TI TRABAHO?
13. Kasano koma ti kasaknap ti trabaho a panangasaba?
13 Dineskribir ni Jesus ti kasaknap ti trabaho a panangasaba idi imbagana a ti naimbag a damag ket maikasaba “iti intero a mapagnaedan a daga.” (Mat. 24:14) Mapagbalin nga ad-adalan ‘dagiti tattao iti amin a nasion.’ (Mat. 28:19, 20) Kaipapanan dayta ti panangasaba iti intero a lubong.
14, 15. Ania ti mangipakita nga itungtungpal dagiti Saksi ni Jehova ti padto ni Jesus no maipapan iti kasaknap ti panangasaba? (Kitaen ti ladawan iti rugi ti artikulo.)
14 Tapno maawatan no kasano nga itungtungpal dagiti Saksi ni Jehova ti padto ni Jesus no maipapan iti kasaknap ti trabaho a panangasaba, usigentayo ti sumagmamano nga impormasion. Adda agarup 600,000 a lider ti nagduduma a relihion idiay United States, nga ayan ti dandani 1,200,000 a Saksi ni Jehova. Iti intero a lubong, adda nasurok nga 400,000 a padi a Romano Katoliko. Ita, idiligmo ti bilang dagiti Saksi a karaman iti naibatay iti Biblia a trabaho a panangikasaba iti Pagarian. Iti intero a lubong, adda walo a milion a boluntario a mangaskasaba kadagiti tattao iti 240 a pagilian. Talaga a nakaskasdaaw a trabaho ti magapgapuananda, a maipaay amin iti pannakaidaydayaw ken pannakaipadayag ni Jehova!—Sal. 34:1; 51:15.
15 Kas Saksi ni Jehova, kayattayo nga idanon ti naimbag a damag iti adu a tattao agingga a mabalin sakbay a dumteng ti panungpalan. Gapuna, naidumdumatayo no maipapan iti trabahotayo a panagipatarus ken panangipablaak kadagiti literatura a naibatay iti Biblia. Minilion a libro, magasin, tract, ken imbitasion iti kombension ken Memorial ti libre a maiwarwaras. Nakapataudtayon iti nagduduma a publikasion iti nasurok a 700 a lengguahe. Nasurok a 200 a milion a kopia ti New World Translation of the Holy Scriptures ti naipablaaken iti nasurok a 130 a lengguahe. Idi laeng napan a tawen, nakapataudtayo iti agarup 4.5 a bilion a kopia ti literatura a naibatay iti Biblia. Iti opisial a website-tayo, magun-odanen dagiti impormasion iti nasurok a 750 a lengguahe. Adda kadi pay sabali a grupo a mangar-aramid iti kasta a trabaho?
16. Apay a maikunatayo nga adda kadagiti Saksi ni Jehova ti espiritu ti Dios?
16 Kasano kabayag nga agtultuloy ti naipadto a panangasaba a trabaho? Kinuna ni Jesus nga agtultuloy daytoy a sangalubongan a trabaho bayat ti maudi nga al-aldaw, “ket iti kasta umayton ti panungpalan.” Adda kadi sabali a narelihiosuan a grupo a nagtultuloy a nangikasaba iti naimbag a damag iti daytoy maudi nga al-aldaw? Mabalin a kuna ti dadduma a masarakantayo iti ministerio: “Adda kadakami ti nasantuan nga espiritu, ngem dakayo ti mangar-aramid ti trabaho.” Ngem saan kadi a ti panagtultuloytayo iti trabaho ti mangipakita nga adda kadatayo ti espiritu ti Dios? (Ara. 1:8; 1 Ped. 4:14) Adda dagiti gundaway a padasen ti dadduma a relihion ti ar-aramiden dagiti Saksi ni Jehova, ngem masansan a saan nga agballigi dagita. Makiraman ti dadduma iti trabaho a panangasaba iti sumagmamano laeng a tiempo ngem inton agangay agsublida met laeng iti normal a rutinada. Agbalaybalay met ti dadduma, ngem ania ti ikaskasabada? Nalawag nga ipakita ti sungbat dayta a saludsod a saanda nga ar-aramiden ti trabaho nga inrugi ni Kristo.
SIASINO A TALAGA TI MANGIKASKASABA ITI NAIMBAG A DAMAG ITA?
17, 18. (a) Apay a masiguradotayo a dagiti laeng Saksi ni Jehova ti mangikaskasaba iti naimbag a damag ti Pagarian ita? (b) Kasano a posible a maitultuloytayo daytoy a trabaho?
17 Siasino ngarud a talaga ti mangikaskasaba iti naimbag a damag ti Pagarian ita? Kombinsidotayo a mangibaga: “Dagiti Saksi ni Jehova!” Apay a maikunatayo ti kasta? Gapu ta ikaskasabatayo ti umiso a mensahe, ti naimbag a damag ti Pagarian. Babaen ti panangdanontayo kadagiti tattao, us-usarentayo met dagiti umiso a pamay-an. Mangaskasabatayo nga addaan iti umiso a motibo—ayat, saan a tapno makakuarta. Ti trabahotayo ti kasaknapan, ta idandanontayo ti mensahe kadagiti tattao iti amin a nasion ken lengguahe. Ken saantayo a sumardeng a mangitultuloy iti daytoy a trabaho agingga nga umay ti panungpalan.
18 Talaga a masmasdaawtayo iti magapgapuanan ti ili ti Dios iti daytoy tiempo a pagbibiagantayo. Ngem apay a posible a maaramid amin dagitoy? Kinuna ni apostol Pablo iti suratna kadagiti taga-Filipos: “Ti Dios isu daydiay, maigapu iti pakaragsakanna unay, agtigtignay kadakayo tapno agpadpada nga agtarigagay ken agtignaykayo.” (Fil. 2:13) Amintayo ket agtultuloy koma a mapapigsa babaen ti nailangitan nga Amatayo bayat nga ar-aramidentayo ti amin a kabaelantayo a mangitungpal iti ministeriotayo.—2 Tim. 4:5.


text:
Papa Pablo V
Ni Papa Pablo V (17 Septiembre 1552 – 28 Enero 1621), naipasngay a ni Camillo Borghese, ket isu idi ti Papa manipud idi 16 Mayo 1605 aginggana idi pimmusay.
Nasapa a biag[urnosen | urnosen ti taudan]
Isu ket naipasngay iti natakneng a Borghese a pamilia iti Siena a nabiit pay laeng nga immalis idiay Roma, ken ti ROMANUS ket kaaduan nga agparang kaditi sinuratanna. Isu ket nangrugi idi a kas maysa nga abogado ken nagadal idiay Perugia ken Padua.
Dagiti silpo ti ruar[urnosen | urnosen ti taudan]
Midia a mainaig kenni Pablo V iti Wikimedia Commons


text:
Ti Ragsak iti Panangted
“Ad-adu ti kinaragsak iti panangted ngem iti panangawat.”—ARAMID 20:35.
Rason nga agselebrar ti dadduma iti Krismas.
Kas iti kinuna ni Jesus, ti panangted ket mangparagsak iti nangted ken iti umawat. Ibilang ti adu a ti panagregalo ti maysa kadagiti kapatgan a paset ti Krismas a mangparagsak kadakuada. Kas pagarigan, idi napan a tawen, uray idi bimmaba ti ekonomia idiay Ireland, ipakita ti maysa a surbey a namnamaen ti kada pamilia a makagastoda iti nasurok a 500 euro (agarup $660 U.S.) para kadagiti regalo iti Krismas.
Apay a mapaay ti panggep?
Marikna ti adu a ti panagregalo no tiempo ti Krismas ket ad-adda a mangpadanag imbes a mangparagsak. Apay? Ngamin, mapilitan dagiti tattao a gumatang iti regalo a dida kabaelan. Yantangay adu ti aggigiddan a gumatang iti regalo, makapasikor ti ag-shopping ta aglilinnetlet ti tao ken atiddog ti pila.
Ania dagiti makatulong a prinsipio ti Biblia?
“Iyugaliyo ti mangted,” kuna ni Jesus. * (Lucas 6:38) Saanna nga imbaga a mangted laeng iti regalo iti espesipiko a petsa a manamnama nga aramiden dayta dagiti tattao. Pinaregta ni Jesus dagiti pasurotna nga iyugalida ti mangted iti regalo.
“Tunggal maysa aramidenna koma kas iti inkeddengna iti pusona, saan nga iti nadagsen a rikna wenno mapilpilit, ta ti Dios ayatenna ti naragsak a manangited.” (2 Corinto 9:7) Kuna ti maysa a komentario ti Biblia a ti kayat a sawen dayta a balakad ket ‘saan koma a mapilpilit’ a mangted ti maysa. Ti ‘naragsak a mangted’ saan nga obligado a mangted iti regalo iti espesipiko a tiempo, inton manamnama a mangted dagiti tattao kas iti mapaspasamak no tiempo ti Krismas.
“No ti kinamanagsagana umun-una nga adda, nangnangruna a maawat dayta sigun iti adda iti maysa a tao, saan a sigun iti awan iti maysa a tao.” (2 Corinto 8:12) Saan a kalikaguman ti Dios nga umutang ti maysa tapno makagatang iti nangina a regalo. Imbes ketdi, no mangted ti maysa ‘sigun iti adda kenkuana,’ saan laeng a mangted iti regalo tapno adda maitedna no di ket ‘nangnangruna a maawat.’ Naiduma la ketdi dayta iti ibagbaga dagiti negosiante no tiempo ti Krismas a “gumatangka itan, intono kuan a bayadam”!
^ par. 8 Kunaen laeng ti dadduma a patarus ti Biblia: “Mangtedkayo.” Ngem iti orihinal a Griego, ti nausar a berbo ipasimudaagna ti agtultuloy a tignay. Tapno maipaawat ti umiso a kaipapanan ti sao nga inusar ni Jesus, ti Baro a Lubong a Patarus inusarna ti “iyugaliyo ti mangted.”


text:
KAPITULO 6
Dagiti Manangaskasaba—Ministro a Situtulok nga Agserbi
1, 2. Ania a dakkel a trabaho ti impadto ni Jesus, ken ania a napateg a saludsod ti tumaud?
MASANSAN a saan a matungpal ti kari dagiti agtuturay. Uray dagidiay nasayaat ti motibona mabalin a saanda a kabaelan a tungpalen dagiti karida. Makaparagsak ta naiduma ti Mesianiko nga Ari, a ni Jesu-Kristo, ta kanayon a tungpalenna dagiti saona.
2 Kalpasan a naisaad kas Ari idi 1914, nakasaganan ni Jesus a mangtungpal iti impadtona agarup 1,900 a tawen sakbayna. Idi umad-adanin ti ipapatayna, impadto ni Jesus: “Daytoy naimbag a damag ti pagarian maikaskasabanto iti intero a mapagnaedan a daga.” (Mat. 24:14) Ti kaitungpalan dayta a sasao ket paset ti pagilasinan ti panagturayna iti Pagarian. Ngem ti napateg a saludsod ket: Kasano a maorganisar ti Ari ti buyot dagiti situtulok a manangaskasaba iti maudi nga al-aldaw—ti periodo ti panawen nga adu ti managimbubukodan, awanan iti ayat, ken saan a managbuteng iti Dios? (Mat. 24:12; 2 Tim. 3:1-5) Masapul nga ammuentayo ti sungbat ta apektaranna amin a pudno a Kristiano.
3. Ania ti masigurado ni Jesus, ken apay?
3 Panunotem manen ti naimpadtuan a sasao ni Jesus. Ti kadi sao a “maikaskasabanto” ipasimudaagna a sigurado a matungpal dayta? Wen! Masigurado ni Jesus nga addanto dagiti situtulok a mangsuporta kenkuana iti maudi nga al-aldaw. Apay a kasta la unay ti panagtalekna? Nasursurona dayta iti Amana. (Juan 12:45; 14:9) Sakbay a nagbiag kas tao, napaliiw a mismo ni Jesus a ni Jehova ket agtalek a situtulok nga agsakripisio dagiti agdaydayaw kenkuana. Kitaentayo no kasano nga impakita ni Jehova dayta a panagtalek.
“Dagiti Tattaom Situtulok nga Idatondanto ti Bagbagida”
4. Ania a trabaho ti kiniddaw ni Jehova a suportaran dagiti Israelita, ket ania ti reaksionda?
4 Lagipem ti napasamak idi binilin ni Jehova ni Moises a mangibangon iti tabernakulo, wenno tolda, a mausar kas sentro ti panagdaydayaw ti nasion ti Israel. Babaen ken Moises, kiniddaw ni Jehova kadagiti Israelita a suportaranda ti trabaho. Kinuna ni Moises kadakuada a ‘tunggal maysa a situtulok ti pusona mangyeg koma iti kontribusion ken Jehova.’ Ania ti resultana? Intultuloy dagiti Israelita ti ‘nangyeg iti boluntario a daton iti binigambigat.’ Nakaad-adu ti inyegda nga uray la ‘napawilandan a mangyeg’! (Ex. 35:5; 36:3, 6) Pinaneknekan dagiti Israelita a saan a nagkamali ni Jehova a nagtalek kadakuada.
5, 6. Sigun iti Salmo 110:1-3, ania ti namnamaen ni Jehova kasta met ni Jesus nga ipakita dagiti pudno nga agdaydayaw iti maudi nga al-aldaw?
5 Namnamaen kadi ni Jehova a situtulok met nga agserbi dagiti agdaydayaw kenkuana iti maudi nga al-aldaw? Wen! Nasurok a 1,000 a tawen sakbay a nayanak ni Jesus ditoy daga, impaisurat ni Jehova ken ni David ti maipapan iti tiempo a panangrugi ti turay ti Mesias. (Basaen ti Salmo 110:1-3.) Ni Jesus, ti kaisasaad nga Ari, ket busorento dagiti kabusorna. Ngem addanto buyot a mangsuporta kenkuana. Saanda a mapilit nga agserbi iti Ari. Uray dagiti ubbing ket situtulok nga agserbi, ken nakaad-aduda isu a maitutop a mayarigda iti linnaaw a nayaplag iti daga iti agsapa. *
6 Ammo ni Jesus nga agaplikar kenkuana ti padto iti Salmo 110. (Mat. 22:42-45) Gapuna, adu ti panggapuanna nga agtalek nga addanto dagiti nasungdo a mangsuporta ken situtulok nga agserbi kenkuana tapno maikasaba ti naimbag a damag iti intero a daga. Ania ti ipakita dagiti pasamak iti historia? Talaga kadi a nangorganisar ti ari iti buyot dagiti situtulok a manangaskasaba iti daytoy maudi nga al-aldaw?
“Pribilehio ken Obligasionko nga Ipakaammo Dayta a Mensahe”
7. Idi naisaad kas Ari, kasano nga insagana ni Jesus dagiti pasurotna iti trabaho nga agur-uray kadakuada?
7 Di nagbayag kalpasan a naisaad kas Ari, nangaramid ni Jesus kadagiti addang tapno maisagana dagiti pasurotna para iti dakkel a trabaho. Kas nakitatayo iti Kapitulo 2, adda inaramidna a panagsukimat ken panagdalus manipud idi 1914 agingga iti umuna a paset ti 1919. (Mal. 3:1-4) Kalpasanna, idi 1919, dinutokanna ti matalek nga adipen a mangidaulo kadagiti pasurotna. (Mat. 24:45) Manipud idin, dayta nga adipen ket mangipapaay iti naespirituan a taraon—babaen kadagiti palawag iti kombension ken nayimprenta a publikasion—a maulit-ulit a nangipaganetget iti responsabilidad dagiti amin a Kristiano a makiraman a mismo iti panangasaba.
8-10. Kasano a nakatulong dagiti kombension tapno ad-adda a maisaknap ti trabaho a panangasaba? Mangtedkayo iti pagarigan. (Kitaenyo met ti kahon a “ Dagiti Nagkauna a Kombension a Nangpapartak iti Pannakaisaknap ti Trabaho a Panangasaba.”)
8 Dagiti palawag iti kombension. Nagtataripnong dagiti Estudiante ti Biblia iti Cedar Point, Ohio, U.S.A., manipud idi Septiembre 1-8, 1919, para iti umuna a dakkel a kombension kalpasan ti Sangalubongan a Gubat I. Magagaranda nga agpaisuro. Iti maikadua nga aldaw, nagpalawag ni Kabsat Rutherford ket imbagana kadagiti delegado: “Ti mision dagiti Kristiano ditoy daga . . . ket mangiwaragawag iti mensahe maipapan iti pagarian ti Apo.”
9 Ti tampok dayta a kombension ket naipaay iti maikatlo nga aldaw idi impalawag ni Kabsat Rutherford ti tema a, “Palawag Kadagiti Kadua a Trabahador,” a naipablaak iti The Watch Tower iti artikulo a “Panangibunannag iti Pagarian.” Kinunana: “No agmennamenna ti maysa a Kristiano, maisaludsodna iti bagina, Apay nga addaak ditoy daga? Ti rumbeng a sungbat ket, Inaramidnak ti Apo kas embahadorna tapno awitek ti mensahe ti pannakikappia manipud iti Dios, ket pribilehio ken obligasionko nga ipakaammo dayta a mensahe.”
10 Iti dayta a nakallalagip a palawag, impakaammo ni Kabsat Rutherford a ti baro a magasin a The Golden Age (Agriingkayo! itan), ket maipablaak tapno mausar a tumulong kadagiti tattao a mangbigbig iti Pagarian kas ti kakaisuna a namnama ti sangatauan. Kalpasanna, insaludsodna iti tallaong no mano ti mayat a makiraman nga agiwaras iti dayta a magasin. Kinuna ti maysa a report iti kombension: “Makaparagsak ta naggigiddan a timmakder amin nga 6,000 a timmabuno.” * Nalawag nga adda dagiti situtulok a mangsuporta iti Ari, a magagaran a mangiwaragawag iti Pagarianna!
11, 12. Sigun iti The Watch Tower idi 1920, kaano a maaramid ti trabaho nga impadto ni Jesus?
11 Dagiti nayimprenta a publikasion. Babaen ti The Watch Tower, limmawag a limmawag ti kinapateg ti trabaho nga impadto ni Jesus—ti panangikasaba iti naimbag a damag maipapan iti Pagarian. Usigentayo ti sumagmamano a pagarigan manipud iti umuna a paset ti 1920’s.
12 Ania a mensahe ti maiwaragawag kas kaitungpalan ti Mateo 24:14? Kaano a maaramid dayta a trabaho? Iti Hulio 1, 1920, a ruar ti The Watch Tower, iti artikulo a napauluan iti “Gospel of the Kingdom” (Ebanghelio ti Pagarian), kastoy ti pannakailawlawag ti mensahe: “Ti naimbag a damag ket maipapan iti panagpatingga ti daan nga urnos ti bambanag ken ti pannakaipasdek ti Mesianiko a pagarian.” Silalawag nga impakita ti artikulo no kaano a maikasaba daytoy a mensahe. Kunana: “Masapul a maiwaragawag daytoy a mensahe iti nagbaetan ti dakkel a sangalubongan a gubat [Sangalubongan a Gubat I] ken ti ‘dakkel a rigat.’” Gapuna, kinuna ti artikulo: “Itan ti tiempo . . . nga iwaragawagtayo ti naimbag a damag iti intero a Kakristianuan.”
13. Kasano a pinaregta ti The Watch Tower idi 1921 dagiti napulotan a Kristiano a situtulok nga agserbi?
13 Inkapilitan kadi nga aramiden ti ili ti Dios ti trabaho nga impadto ni Jesus? Saan. Ti artikulo a “Be of Good Courage” (Bumilegkayo), iti Marso 15, 1921, a ruar ti The Watch Tower, pinaregtana dagiti napulotan a Kristiano a situtulok nga agserbi. Naiparegta iti tunggal maysa a mangisaludsod iti bagina: “Saan kadi a dakkel a pribilehio, ken obligasionko, ti makiraman iti daytoy a trabaho?” Intuloy ti artikulo: “No ibilangyo a [pribilehio ti makiraman iti daytoy a trabaho] manamnamayo a mariknayo ti narikna ni Jeremias, a ti sao ti Apo ket nagbalin a kas ‘sumsumged nga apuy a napupok kadagiti tulangna,’ isu a dina magawidan ti agsao.” (Jer. 20:9) Dayta a naayat a pammaregta iparangarangna ti panagtalek ni Jehova ken Jesus kadagiti nasungdo a mangsupsuporta iti Pagarian.
14, 15. Idi 1922, ania a pamay-an ti panangasaba ti indagadag ti The Watch Tower kadagiti napulotan a Kristiano?
14 Kasano a maidanon dagiti pudno a Kristiano ti mensahe maipapan iti Pagarian kadagiti tattao? Ti ababa ngem napuersa nga artikulo a napauluan iti “Service Essential” (Napateg ti Panagserbi), iti Agosto 15, 1922, a ruar ti The Watch Tower, indagadagna kadagiti napulotan a Kristiano a makiramanda a “siaaktibo iti panangiwaras iti nakaimprenta a mensahe ken makisaritada kadagiti tattao iti binalaybalay, ken ikasabada nga asidegen ti pagarian ti langit.”
15 Nalawag a manipud idi 1919, inusar ni Kristo ti matalek ken masirib nga adipen a kanayon a mangipaganetget a pribilehio ken obligasion dagiti Kristiano ditoy daga ti mangiwaragawag iti mensahe maipapan iti Pagarian. Ngem kasano a nagtignay dagiti Estudiante ti Biblia idi un-unana iti pammaregta a makiraman iti trabaho a panangiwaragawag iti Pagarian?
“Boluntario Dagiti Matalek”
16. Ania ti reaksion ti dadduma kadagiti nabutosan a panglakayen iti ideya a makiraman ti amin iti ministerio?
16 Idi 1920’s ken 1930’s, adda dagiti saan nga umanamong iti ideya nga amin a napulotan a Kristiano ket rumbeng a makiraman iti ministerio. Inlawlawag ti Nobiembre 1, 1927, a ruar ti Watch Tower no ania ti napasamak: “Ti dadduma a miembro ti kongregasion nga addaan iti saad kas panglakayen . . . dida kayat a paregtaen dagiti kakabsatda a mangasaba, ken uray isuda a mismo dida kayat ti makiraman iti dayta. . . . Linaisda ti singasing nga idanon kadagiti tattao iti binalaybalay ti mensahe ti Dios maipapan iti Ari ken iti pagarianna.” Direkta a kinuna ti artikulo: “Dimtengen ti panawen tapno markaan dagiti matalek dagiti kasta a tattao ken liklikanda ida, ken ibagada kadakuada a saandan a maikkan iti saad kas panglakayen.” *
17, 18. Ania ti reaksion ti kaaduan iti kongregasion iti instruksion manipud iti hedkuarter? Ania ti inaramid ti minilion a tattao iti napalabas a 100 a tawen?
17 Makaparagsak ta magagaran ti kaaduan iti kongregasion nga agtulnog iti instruksion manipud iti hedkuarter. Imbilangda a pribilehio ti mangiranud iti mensahe maipapan iti Pagarian. Kuna ti Marso 15, 1926 a ruar ti The Watch Tower: “Agbolboluntario dagiti matalek . . . a mangidanon iti daytoy a mensahe kadagiti tattao.” Intungpal dagita a matalek a tattao ti padto iti Salmo 110:3 ken pinaneknekanda a sidadaanda a mangsuporta iti Mesianiko nga Ari.
18 Iti napalabas a 100 a tawen, minilion ti situtulok a nagserbi tapno maikasaba ti Pagarian. Iti sumaruno a sumagmamano a kapitulo, adalentayto no kasanoda a nangasaba—dagiti pamay-an ken alikamen nga inusarda—ken no ania dagiti resultana. Ngem ammuentayo nga umuna no apay a minilion ti boluntario a makiramraman iti trabaho a panangikasaba iti Pagarian uray no agbibiagda iti lubong nga adu ti managimbubukodan. Bayat ti panangusigtayo, nasayaat nga isaludsodtayo iti bagbagitayo, ‘Apay nga iranranudko ti naimbag a damag kadagiti tattao?’
“Itultuloyyo . . . a Sapulen nga Umuna ti Pagarian”
19. Apay nga ipangagtayo ti balakad ni Jesus nga “itultuloyyo . . . a sapulen nga umuna ti pagarian”?
19 Imbalakad ni Jesus kadagiti pasurotna: “Itultuloyyo . . . a sapulen nga umuna ti pagarian.” (Mat. 6:33) Apay nga ipangagtayo dayta a balakad? Umuna iti amin, gapu ta bigbigentayo ti kinapateg ti Pagarian, a dayta ti usaren ti Dios a mangitungpal iti panggepna. Kas naammuantayo iti napalabas a kapitulo, in-inut nga impalgak ti nasantuan nga espiritu dagiti makapainteres a kinapudno maipapan iti Pagarian. No ipapusotayo dagita a napateg a kinapudno, matignaytayo a mangyun-una iti Pagarian.
20. Kasano nga ipakita ti ilustrasion ni Jesus maipapan iti nalmeng a gameng no kasano nga agtignay dagiti pasurotna iti balakad nga iyun-una ti Pagarian?
20 Ammo ni Jesus no kasano nga agtignay dagiti pasurotna iti balakad nga agtultuloy a sapulen nga umuna ti Pagarian. Usigentayo ti ilustrasionna maipapan iti nalmeng a gameng. (Basaen ti Mateo 13:44.) Bayat nga ar-aramiden ti matangtangdanan a mannalon ti inaldaw a trabahona, nakakita iti nalmeng a gameng ket dagus a nabigbigna ti kinapateg dayta. Ania ti inaramidna? “Gapu iti rag-o nga adda kenkuana mapan ket ilakona ti aniaman a bambanag nga adda kenkuana ket gatangenna dayta a talon.” Ania ti masursurotayo? No mabirokantayo ti kinapudno maipapan iti Pagarian ket mabigbigtayo ti pategna, siraragsaktayo a mangaramid iti aniaman a sakripisio a kasapulan tapno mayun-unatayo dagiti interes ti Pagarian. *
21, 22. Kasano nga ipakita dagiti nasungdo a mangsupsuporta iti Pagarian nga iyun-unada ti Pagarian? Mangted iti pagarigan.
21 Dagiti nasungdo a mangsupsuporta iti Pagarian ipakpakitada nga iyun-unada ti Pagarian babaen ti aramid, saan laeng nga iti sao. Us-usarenda ti biag, abilidad, ken sanikuada iti trabaho a panangikasaba iti Pagarian. Adu ti nangaramid kadagiti dakkel a sakripisio tapno makapagserbida iti amin a tiempo. Amin dagitoy a boluntario a manangaskasaba napaneknekanda a mismo a bembendisionan ni Jehova dagiti mangyun-una iti Pagarian. Usigentayo ti maysa a pagarigan idi un-unana.
22 Nangrugi a nagserbi da Avery ken Lovenia Bristow kas colporteur (payunir) iti makin-abagatan a paset ti Estados Unidos iti maudi a paset ti 1920’s. Kalpasan ti sumagmamano a tawen, kinuna ni Lovenia: “Nakaad-adu ti naragsak a kapadasanmi ken ni Avery manipud idi nagpayunirkami. Adu a daras a saanmi nga ammo no pangalaanmi iti kuarta a para iti gasolina wenno groseriami. Ngem kanayon nga impaay ni Jehova dagiti kasapulanmi. Basta intultuloymi ti nagpayunir. Saankami a nagkurang iti aniaman.” Malagip ni Lovenia ti maysa a pasamak bayat nga agserserbida iti Pensacola, Florida. Bassit idin ti kuarta ken groseriada. Idi nagawidda iti trailer-da, adda nasangpetanda a dua a dadakkel a supot ti groseria a napakuyogan iti surat a kunana, “Manipud iti Pensacola Company.” * No lagipenna ti pinullo a tawen a panagpayunirna, kinuna ni Lovenia: “Pulos a saannakami a binaybay-an ni Jehova. Saankami a napaay iti panagtalekmi kenkuana.”
23. Ania ti riknam iti kinapudno maipapan iti Pagarian a naammuam? Ania ti determinasionmo?
23 Saan nga agpapada ti maaramidantayo iti panangasaba ta agduduma ti kasasaadtayo. Nupay kasta, ibilangtayo a pribilehio ti panangaramid iti amin a kabaelantayo a mangiwaragawag iti naimbag a damag. (Col. 3:23) Gapu ta napateg kadatayo ti naammuantayo a kinapudno maipapan iti Pagarian, situtulok ken magagarantayo pay ketdi a mangaramid iti aniaman a sakripisio tapno makapagserbitayo iti amin a kabaelantayo. Kasta kadi ti determinasionmo?
24. Ania ti maysa kadagiti kapatgan a naibanag ti Pagarian iti maudi nga al-aldaw?
24 Iti napalabas a 100 a tawen, talaga nga itungtungpalen ti Ari ti impadtona iti Mateo 24:14. Ken saanna a pilpiliten ti siasinoman a makiraman iti dayta. Kalpasan a simmina dagiti pasurotna iti daytoy managimbubukodan a lubong, situtulokda a mangasaba. Ti panangikasabada iti naimbag a damag iti intero a daga ket paset ti pagilasinan ti panagturay ni Jesus iti Pagarian—ken maysa dayta kadagiti kapatgan a naibanag ti Pagarian iti maudi nga al-aldaw.
^ par. 5 Iti Biblia, ti linnaaw ket nainaig iti kinawadwad.—Gen. 27:28; Mik. 5:7.
^ par. 10 Kuna ti pampleta a To Whom the Work Is Entrusted: “Ti panagiwaras iti The Golden Age ket maysa a kampania a panagbalaybalay tapno maidanon ti mensahe maipapan iti pagarian. . . . Kalpasan a maidanon ti mensahe, adda maibati a kopia ti The Golden Age iti tunggal balay, nagsuskribirda man wenno saan.” Tawtawen kalpasanna, naiparegta kadagiti kakabsat nga itukonda ti suskripsion ti The Golden Age ken ti The Watch Tower. Nangrugi idi Pebrero 1, 1940, naiparegta iti ili ni Jehova nga iwarasda ti tunggal kopia dagiti magasin ken ireportda no mano ti naipaimada.
^ par. 16 Iti dayta tiempo, mabutosan dagiti panglakayen iti kongregasion. Gapuna, mabalin a saan a butosan ti kongregasion dagiti lallaki a saan a mayat a makiraman iti ministerio. Ti panagbalbaliw ti wagas a pannakadutok dagiti panglakayen ket mailawlawag iti Kapitulo 12.
^ par. 20 Kastoy met laeng ti punto ti ilustrasion ni Jesus maipapan iti agdaldaliasat a komersiante nga agbirbirok iti perlas a nangato ti pategna. Idi nakabirok ti komersiante, inlakona ti aniaman nga adda kenkuana tapno magatangna dayta. (Mat. 13:45, 46) Ti dua nga ilustrasion isurona met kadatayo a mabalin a maammuantayo ti kinapudno ti Pagarian iti agduma a wagas. Adda dagiti di inggagara a nakasarak iti dayta; adda met dagidiay nangigagara a mangbirok. Ngem kasano man ti pannakabiroktayo iti kinapudno, sidadaantayo nga agsakripisio tapno mayun-unatayo ti Pagarian.
^ par. 22 Company idi ti awag kadagiti kongregasion.
Ammuem ti Ad-adu Pay
‘Naregtaka Kadi iti Nasayaat nga Ar-aramid’?
Usigen daytoy nga artikulo no kasano a maatrakar dagiti tattao iti Dios gapu iti regtatayo iti ministerio ken iti nasayaat a kababalintayo.
Agserbika ken Jehova Sakbay a Dumteng ti Narigat nga Al-aldaw
Ania dagiti naisangsangayan nga oportunidad a mapalawa dagiti nataenganen a Kristiano ti ministerioda?


text:
KAPITULO 17
Insurona ni Nicodemo iti Rabii
KINASARITA NI JESUS NI NICODEMO
TI KAYAT A SAWEN TI “MAYANAK MANEN”
Bayat ti kaaddana idiay Jerusalem tapno selebraranna ti Paskua ti 30 C.E., nagaramid ni Jesus kadagiti nakaskasdaaw a pagilasinan, wenno milagro. Gapuna, adu ti namati kenkuana. Ni Nicodemo, a maysa a Fariseo ken kameng ti nangato a korte dagiti Judio a maawagan Sanhedrin, ket nasdaaw kenkuana. Gapu ta kayatna nga ad-adu pay ti maammuanna, napan ken Jesus iti rabii, nalabit gapu ta mabuteng a madadael ti reputasionna kadagiti lider dagiti Judio no adda makakita kenkuana.
“Rabbi,” kinuna ni Nicodemo, “ammomi a maysaka a mannursuro nga imbaon ti Dios, ta awan ti makaaramid kadagiti milagro nga ar-aramidem malaksid no tulongan ti Dios.” Kinuna ni Jesus ken Nicodemo a tapno makastrek ti maysa iti Pagarian ti Dios, masapul a “mayanak manen.”—Juan 3:2, 3.
Kasano ngarud a mayanak manen ti maysa a tao? “Makastrek kadi iti aanakan ni inana sa mayanak manen?” insaludsod ni Nicodemo.—Juan 3:4.
Saan a dayta ti kayat a sawen ti mayanak manen. Inlawlawag ni Jesus: “Awan ti makastrek iti Pagarian ti Dios malaksid no mayanak iti danum ken espiritu.” (Juan 3:5) Idi nabautisaran ken bimmaba kenkuana ti nasantuan nga espiritu, nayanak ni Jesus “iti danum ken espiritu.” Iti dayta met la a tiempo, adda timek a naggapu idiay langit a kunana: “Daytoy ti Anakko a dungdungnguek, a pakaragsakak.” (Mateo 3:16, 17) Iti dayta a pamay-an, impakaammo ti Dios a pinarsuana ni Jesus kas maysa nga espiritu nga anak a mabalin a sumrek iti Pagarian ti Dios idiay langit. Idi Pentecostes 33 C.E., naiparukpok ti nasantuan nga espiritu iti dadduma pay a nabautisaran, ket nayanakda manen kas espiritu nga annak ti Dios.—Aramid 2:1-4.
Narigat a maawatan ni Nicodemo ti isursuro ni Jesus kenkuana maipapan iti Pagarian. Gapuna, nangted ni Jesus iti kanayonan nga impormasion maipapan iti naisangsangayan nga akemna kas tao nga Anak ti Dios. Kinuna ni Jesus: “No kasano a nangibitin ni Moises iti uleg iti poste idiay let-ang, masapul met a maibitin ti Anak ti tao, tapno maaddaan iti biag nga agnanayon ti asinoman a mamati kenkuana.”—Juan 3:14, 15.
Idi un-unana, dagiti Israelita a nakagat iti nagita nga uleg masapul a kitaenda ti uleg a naaramid iti gambang tapno saanda a matay. (Numeros 21:9) Kasta met, masapul nga agtignay amin a tao maitunos iti pammatida iti Anak ti Dios tapno maisalakanda ken maaddaanda iti agnanayon a biag. Impaganetgetna nga inaramid ni Jehova dayta gapu iti ayat. Kinuna ni Jesus ken Nicodemo: “Kasta unay ti panagayat ti Dios iti lubong nga uray la intedna ti bugbugtong nga Anakna, tapno saan a madadael ti asinoman a mangipakita iti pammati kenkuana no di ket maaddaan iti biag nga agnanayon.” (Juan 3:16) Gapuna, innem a bulan kalpasan ti panangrugi ti ministeriona, impakita ni Jesus idiay Jerusalem nga isu ti dalan nga agturong iti pannakaisalakan ti sangatauan.
Kinuna ni Jesus ken Nicodemo: “Saan nga imbaon ti Dios ti Anakna ditoy lubong tapno mangukom.” Kayatna a sawen a saan a naibaon ni Jesus a mangukom iti amin a tattao tapno madadaelda. Imbes ketdi, kinuna ni Jesus a naibaon “tapno maisalakan ti lubong babaen kenkuana.”—Juan 3:17.
Mabutbuteng a napan ni Nicodemo ken Jesus iti rabii. Gapuna, makapainteres ta inngudo ni Jesus ti saritaanda babaen kadagitoy a sasao: “Kinapudnona, immay ti lawag [nga isu ni Jesus babaen ti biag ken pannursurona] ditoy lubong ngem inayat dagiti tattao ti sipnget imbes a ti lawag, ta dakes dagiti aramidda, isu a maukomdanto. Ta asinoman nga agar-aramid iti dakes kagurana ti lawag ket saan a mapan iti lawag, tapno saan a maipakita dagiti aramidna. Ngem asinoman nga agaramid iti umiso mapan iti lawag, tapno maipakita dagiti aramidna a maitunos iti pagayatan ti Dios.”—Juan 3:19-21.
Ngarud, makaammon ni Nicodemo, a maysa a Fariseo ken mannursuro iti Israel, a mangutob iti kangkangngegna maipapan iti akem ni Jesus iti panggep ti Dios.
Ammuem ti Ad-adu Pay
No Ania ti Naaramidanen ti Dios Kenka
Makatulong ti nadiosan a prinsipio a “kararua iti kararua” a mangilawlawag no apay nga inted ti Dios ti “bugbugtong nga Anakna.”
Ipapatay ken Panagungar ni Jesus—No Apay a Napategda Kenka
Ilawlawag ti innem a kinapudno iti Biblia no kasano nga adu ti maaddaan iti biag gapu iti ipapatay ti maysa a tao.


text:
1Kastoy ti kayatko a sawen: No ubing pay laeng ti agtawid, maibilang a tagabu nupay isu ti akinkukua iti amin. 2Adda dagiti mangaywan kenkuana ken manarawidwid kadagiti sanikua a tagikuaennanto agingga a dumanon ti tiempo nga inkeddeng ni amana. 3Tagabunatayo met idi dagiti nainlubongan a pannakabalin sakbay a nataengantayo iti espiritu. 4Ngem idi dimtengen ti tumutop a tiempo, imbaon ti Dios ti mismo nga Anakna. Immay a nayanak iti babai; nagbiag iti babaen ti Linteg dagiti Judio 5tapno subbotenna dagiti adda iti babaen ti Linteg, ket agbalintayo nga annak ti Dios. 6Tapno maipakita nga annaknakayo ti Dios, imbaonna ti Espiritu ti Anakna iti puspusotayo. Daytoy ti Espiritu nga umawag iti “Ama! Tatangko!” 7Ngarud, saankan a tagabu no di ket maysakan nga anak. Ket gapu ta anaknaka ti Dios, itedna kenka dagiti amin nga adda kenkuana nga ipatawidna kadagiti annakna. 8Idi saanyo pay nga ammo ti Dios, tagabunakayo dagiti parsua a sinan-dios. 9Ngem ita ta ammoyon ti Dios—wenno, kunak ketdi, ita ta ammonakayon ti Dios—apay a tarigagayanyo ti agsubli kadagiti nakapuy ken nakaay-ay-ay nga agturay nga espiritu? Apay a kayatyo manen ti patagabu kadakuada? 10Ngilinenyo pay ketdin dagiti ibilangyo a naisangsangayan nga aldaw, bulan, panawen ken tawen! 11Yam-amakkayo, amangan no awan serserbi ti nagbannogak kadakayo. 12Kakabsatko, yunay-unayko nga agbalinkayo a kas kaniak yantangay ta nagbalinakon a kas kadakayo. Awan dakes nga inaramidyo kaniak. 13Ammoyo no apay nga inkasabak kadakayo ti ebanghelio iti umuna a gundaway; gapu ta masakitak idi. 14Nupay dakkel a nakasuotanyo ti salun-atko, didak inumsi wenno tinallikudan. Inawatdak ketdi a kas iti panangawatyo iti anghel ti Dios. Wen, inawatdak a kas iti panangawatyo ken ni Cristo Jesus. 15Kasta unay ti ragsakyo idi! Ania kadi ti napasamaken? Makunak daytoy maipapan kadakayo: No mabalin la koma, uray suatenyo pay idi dagiti matayo ket itedyo kaniak. 16Ita, nagbalinak kadin a kabusoryo gapu ta imbagak ti pudno? 17Napigsa unay ti kalikagum dagita sabali a tattao a manggun-od iti panagtalekyo, ngem saan a nasayaat ti panggepda. Kayatda laeng a maisinakayo kaniak tapno sumurotkayo kadakuada. 18Ita, nasayaat met ti kaadda iti kasta a panagkalikagum no la ket naimbag ti panggep—pudno daytoy a kankanayon, saan la a no addaak kadakayo. 19Ingungotek nga annak! Mariknak manen nga agrigatak a kas iti panagpasikal ti maysa nga ina, agingga nga agbalinkayo a pudpudno a pasurot ni Cristo. 20Addaak la koma iti dennayo ita tapno agbaliw daytoy riknak. Madanaganak unay kadakayo! 21Saludsodek man kadakayo nga agtarigagay a paiturayan iti Linteg: Ammoyo kadi ti pudno a kaipapanan ti Linteg? 22Naisurat nga adda dua a lallaki nga annak ni Abraham. Maysa ti anakna iti tagabu ket ti maysa, iti siwawayawaya a babai. 23Naipasngay ti anak ti tagabu a kas iti kadawyan a pannakayanak, ngem ti anak ti siwawayawaya, naipasngay a pakatungpalan ti kari ti Dios. 24Mabalin a maawatan a kas pangarigan dagitoy a bambanag. Dagiti dua a babbai, iladawanda ti dua a tulag. Ti babai a nagipasngay kadagiti tagabu nga annak isu ni Agar; iladawanna ti tulag a naaramid iti Bantay Sinai. 25Iladawan ni Agar ti Bantay Sinai idiay Arabia, ket kayariganna ti agdama a siudad ti Jerusalem a natagabu agraman dagiti amin nga umili sadiay. 26Ngem siwawayawaya ti nailangitan a Jerusalem, ket isu ti inatayo. 27Ta kuna ti Nasantoan a Surat: “Agragsakka, babai nga awanan anak! Agpukkaw ken agdir-ika iti rag-o, Sika a di pay nakarikna iti rigat ti agpasikal! Ta ad-adunto ti anak ti babai a nabaybay-an Ngem ti babai nga adda iti denna ti asawana.” 28Ita, kakabsatko, kas ken ni Isaac, annaknakayo ti Dios. Dakayo ti pakatungpalan ti karina. 29Kadagidi a panawen, ti lalaki a naipasngay a kas kadagiti ubbing a kadawyan a mainaw ken mayanak, indadanesna ti naipasngay babaen iti Espiritu ti Dios. Kasta pay la ti mapaspasamak agpapan ita. 30Ngem ania ti kuna ti Nasantoan a Surat? Kunana, “Pagtalawem daytoy a tagabu ken ti anakna a lalaki. Ta ti anak daytoy a tagabu saan a makipagtawid iti sanikua ni amana a kas iti panagtawid ti anak ti siwawayawaya a babai.” 31Ngarud, kakabsatko, saan a ti tagabu a babai ti inatayo, no di ket ti siwawaya.
Copyright
Learn More


text:
1Saanen a masapul, kakabsat, nga agsuratak kadakayo maipapan kadagiti tiempo wenno panawen a mapasamak dagitoy. 2Ammoyo unay a dumtengto ti Aldaw ti Apo, kas iti mannanakaw nga umay iti rabii. 3Inton kuna dagiti tattao, “Nagtalna ken nagtalged ketdin,” isunto metten a kellaat nga agdissuor kadakuada ti pannakadadael. Kellaatto nga umay a kas iti rigat ti maysa a babai nga agpaspasikal. Ket awanto ti makalisi. 4Kakabsat, saankayo nga agbibiag a kasla addakayo iti sipnget. Saankayto ngarud a maklaat iti dayta nga Aldaw a kas iti panangkellaat ti maysa a mannanakaw. 5Annaknakayo amin ti lawag; wen, annaknakayo ti aldaw. Saantayo a tattao ti rabii wenno ti sipnget. 6Ngarud, ditay koma maturog a kas kadagiti dadduma, no di ket siririing ken naalibtakkayo. 7Iti rabii ti pannaturog dagiti tattao. Iti rabii met a mabartekda. 8Ngem tattaonatayo ti aldaw, ket nateppeltayo koma. Aramatentayo ti pammati ken ayat a pannakakalasag. Aramatentayo met a pannakahelmet ti namnamatayo iti pannakaisalakan. 9Saannatay a pinili ti Dios tapno agsagabatayo iti pungtotna, no di ket tapno magun-odtayo ti pannakaisalakan babaen ken ni Apotayo a Jesu-Cristo 10a natay gapu kadatayo tapno makipagbiagtayo kenkuana, sibibiagtayo man wenno nataytayton inton umay. 11Daytoy ti gapuna nga agpipinnaregta ken agtitinnulongkayo a kas iti ar-aramidenyo. 12Kakabsat, dawatenmi kadakayo nga ipaayyo koma ti rumbeng a pammadayaw kadagiti agtartrabaho iti sidongyo. Isuda ti mangidalan ken mangisuro kadakayo iti pannakikadkadua iti Apo. 13Ipakitayo ti natan-ok a panagraem ken panagayatyo kadakuada gapu iti trabahoda. Agbiagkayo koma a natalna. 14Igunamgunammi kadakayo, kakabsat, a ballaaganyo ti nasadut. Paturedenyo ti managbutbuteng. Tulonganyo dagiti nakapuy. Anusanyo amin ida. 15Diyo supapakan iti dakes dagiti agaramid kadakayo iti dakes. Ikagumaanyo ketdi a kanayon ti agaramid iti naimbag iti tunggal maysa ken kadagiti amin a tattao. 16Kanayon nga agragsakkayo. 17Diyo koma liwayan ti agkararag. 18Agyamankayo iti Dios, dakes man wenno nasayaat ti kasasaad. Daytoy ti kayat ti Dios a panagbiagyo a kas tattao ni Cristo Jesus. 19Diyo depdepen ti Espiritu Santo. 20Diyo laisen dagiti sao dagiti profeta. 21Usigenyo ketdi a nalaing dagiti amin a bambanag. Salimetmetanyo dagiti naimbag 22ket liklikanyo ti amin a kita ti kinadakes. 23Sapay koma ta pasantoennakayo a naan-anay ti Dios a mangted iti talna. Aywananna koma ti espiritu, kararua ken bagiyo, ket awan pakapilawanda agingga nga umay ni Apotayo a Jesu-Cristo. 24Mapagtalkan ti mangayab kadakayo ket aramidennanto daytoy. 25Kakabsat, ikarkararagandakami met. 26Kablaawanyo dagiti amin a kakabsat iti nasantoan nga agek. 27Igunamgunamko kadakayo, babaen iti pammalubos ti Apo, nga ibasayo daytoy a surat kadagiti amin a kakabsat. 28Adda koma kadakayo ti parabur ni Apotayo a Jesu-Cristo.
Copyright
Learn More


text:
SALUDSOD DAGITI AGTUTUBO
Apay a Makikappiaak Kadagiti Kakabsatko?
“Kadekketan ngem makapasuron a gagayyem”
Dua a rason a makikappiaka
Ti kuna dagiti padam nga agtutubo
“Kadekketan ngem makapasuron a gagayyem”
Dagiti kakabsatmo ket maawagan kas “kadekketan ngem makapasuron a gagayyem.” Ay-ayatem ida ken ay-ayatendaka ngem no maminsan, saankayo la a talaga nga agkakasurotan. “Makapasuron ti adingko a lalaki,” imbaga ti 18 ti tawenna a ni Helena. “Talaga nga ammona no ania dagiti mangpasuron kaniak!”
Dadduma a riri dagiti agkakabsat ti mabalin a masolbar babaen iti simple a panagtungtong ken panagsinnabat. Kas pagarigan:
Mabalin a pagririan ti agkakuarto nga agkabsat a lallaki ti maipapan iti privacy. Ti solusion? Sursuruen ti makisinnabat ken ikkan ti tunggal maysa iti tiempo para iti personal a bambanag. Iyaplikar ti prinsipio a mabasa iti Lucas 6:
31.
Mabalin nga “agbinnulod” iti bado ti agkabsat a babbai a dida ipakada. Ti solusion? Pagsaritaan ti problema ken maaddaan iti rasonable a limitasion. Iyaplikar ti prinsipio a mabasa iti 2 Timoteo 2:
24.
No dadduma, naserserioso dagiti problema ti agkabsat ken mabalin a nakaro ti resultana. Kitaem ti dua a pagarigan iti Biblia:
Immapal da Miriam ken Aaron iti kabsatda a ni Moises, ket makapaladingit ti resultana. Basaem ti salaysay iti Numeros 12:
1- 15, sa isaludsodmo iti bagim: ‘Kasanok a maliklikan ti umapal iti kabsatko?’
Nagpungtot ni Cain nga uray la napatayna ti kabsatna a ni Abel. Basaem ti salaysay iti Genesis 4:
1- 12, sa isaludsodmo iti bagim: ‘Kasanok a makontrol ti pungtotko no kakaduak ti kakabsatko?’
Dua a rason a makikappiaka
Uray no nagrigatmo a makasurotan ti kakabsatmo, sulit no agporsegika gapu iti di kumurang a dua a rason.
Pakakitaan a manakemka. “Nagababa idi ti pasensiak iti dua nga adingko a babbai,” imbaga ti agtutubo a lalaki a ni Alex. “Ngem ita, adayo a nakalkalmado ken at-atiddogen ti pasensiak. Mabalin a maibagam a nagnakemakon.”
Kuna ti Biblia: “Daydiay nabannayat nga agunget naruay iti panangilasin, ngem ti maysa a di makaanus itantan-okna ti kinamaag.”
—Proverbio 14:29.
Pakasansanayam para iti masanguanan. No saanmo a maanusan ti kamali ken pagkapuyan dagiti kakabsatmo, kasanonto ngata ti pannakilangenmo iti asawam, iti katrabahuam, iti boss-mo, wenno iti asinoman a makaduam?
Realidad: Tapno agbalinto a naballigi ti relasionmo iti dadduma, napateg ti abilidadmo a makisarita ken makisinnabat ket awanen ti kasayaatan a pakasursuruam kadagita no di iti uneg ti pamiliam.
Kuna ti Biblia: “Agingga a makapagpannuray kadakayo, makikappiakayo.”
—Roma 12:18.
Kayatmo kadi ti tulong tapno masolbar ti problemayo nga agkabsat? Basaem ti adda iti baba a “Ti kuna dagiti padam nga agtutubo,” sa kitaem ti worksheet a “Pannakibagay Kadagiti Kakabsatmo.”


text:
Hunio 27–Hulio 3
SALMO 52-59
Kanta 38 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Ipalladawmo ti Dadagsenmo ken Jehova”: (10 min.)
Sal 55:2, 4, 5, 16-18—Adda dagiti kanito iti biag ni David a nakaro ti pannakariribukna (w06 6/1 11 ¶3; w96 4/1 27 ¶2)
Sal 55:12-14—Nagplano ti anak ni David ken ti pagtaltalkanna a gayyem maibusor ken David (w96 4/1 29-30 ¶6)
Sal 55:22—Inyebkas ni David ti panagtalekna nga isu ket tulongan ni Jehova (w06 6/1 11 ¶4; w99 3/15 22-23)
-
Panagkali iti Naespirituan a Gameng: (8 min.)
Sal 56:8—Ania ti kayat a sawen ti sasao nga “ikabilmo dagiti luak iti lalat a boteliam”? (w09 6/1 28-29 ¶5; w08 10/1 26 ¶3)
Sal 59:1, 2—Iti kapadasan ni David, ania ti isurona kadatayo maipapan iti kararag? (w08 3/15 14 ¶13)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: (4 min. wenno awan pay) Sal 52:1–53:6
AGBALIN A MAS EPEKTIBO ITI MINISTERIO
Damo a Pannakisarita: (2 min. wenno awan pay) Itukon ti maysa kadagiti tract. Ipakita ti code iti makinlikud nga akkub.
Panagsarungkar: (4 min. wenno awan pay) Idemostra no kasano a sarungkaran ti maysa a nangawat iti tract.
Panangyadal iti Biblia: (6 min. wenno awan pay) fg leksion 3 ¶2-3—Ingudo babaen ti panangibaga iti maipapan iti video a Kasanotayo a Masigurado a Pudno ti Biblia? iti jw.org/ilo sa ipabuya ti dadduma a paset dayta.
PANAGBIAG KAS KRISTIANO
Kanta 56
Lokal a kasapulan: (7 min.)
“Ti Dios Isu ti Katulongak”: (8 min.) Pagsasaritaan. Agingga iti mabalin, awaten ti adu a komento para kadagiti nadakamat a saludsod tapno magunggonaan ti amin iti naimpusuan a komento dagiti kakabsatda. (Ro 1:12) Paregtaen dagiti agibumbunannag nga usarenda ti Giya iti Panagsukimat nga agbirok iti tulong manipud iti Sao ti Dios no adda tumaud a problema.
Panagadal ti Kongregasion iti Biblia: (30 min.) ia kap. 18 ¶14-21 ken ti repaso iti kapitulo
Repaso ken Dagiti Maadal iti Sumaruno a Lawas (3 min.)
Kanta 121 ken Kararag


text:
Aeneid
Ti Aeneid ket maysa a Latin nga epico a daniw, sinurat daytoy ni Virgil ti baetan ti 29 ken 19 BC. Maipanggep daytoy ti sarita ni Aeneas maysa a Trojan a napan idiay Italia, nga isuna ti nagbalin nga inneng dagiti Romano. Dagiti immuna nga innem a dandaniw kadagiti sangapulo ket dua a liblibro ket makunkunana ti sarsarita na a pinagpaspasiar ni Aeneas manipud idiay Troy aginggana iti Italia, ken ti kagudua a paset ti daniw ket sarsaritaen na ti pinangabak dagiti Trojan iti gubat kadagiti tattao a Latin.


text:
Mangyeg iti Ragsak ti Pannakipagtrabaho iti Dios
‘Yantangay makipagtrabtrabahokami kenkuana, ipakaasimi met kadakayo a saanyo nga awaten ti di kaikarian a kinamanangngaasi ti Dios ket maikapiskayo iti panggepna.’—2 COR. 6:1.
KANTA: 75, 74
1. Uray no ni Jehova ti Katan-okan, ania ti inyawisna iti dadduma?
NI Jehova ti Katan-okan, ti Namarsua iti amin a bambanag, Daydiay agnanayon ti kinasirib ken pannakabalinna. Naawatan ni Job dayta. Kalpasan a pinagsaludsodan ni Jehova ni Job maipapan iti amin a pinarsuana, simmungbat ni Job: “Naammuak a kabaelam nga aramiden amin a bambanag, ket awan ti kapanunotan a saanmo a kabaelan a ragpaten.” (Job 42:2) Maaramid ni Jehova ti aniaman a kayatna nga aramiden uray maymaysana. Ngem manipud pay idi damo, inawisnan ti dadduma a makipagtrabaho kenkuana tapno matungpal ti panggepna.
2. Ania a napateg a trabaho ti inyawis ni Jehova nga aramiden ni Jesus?
2 Ti kaunaan a pinarsua ti Dios ket ti bugbugtong nga Anakna. Impalubos ni Jehova a makiraman ti Anakna a mangparsua iti dadduma pay a parsua. (Juan 1:1-3, 18) Kinuna ni apostol Pablo maipapan ken Jesus: “Babaen kenkuana, amin a sabsabali pay a bambanag naparsuada iti langlangit ken iti rabaw ti daga, ti bambanag a makita ken ti bambanag a di makita, uray pay no dagita ket trono wenno kinaapo wenno gobierno wenno autoridad. Amin a sabsabali pay a bambanag naparsuada babaen kenkuana ken maipaay kenkuana.” (Col. 1:15-17) Gapuna, pinadayawan ni Jehova ti Anakna babaen ti panangiramanna kenkuana iti panamarsua ken babaen ti panangibagana iti dadduma ti napateg nga akem ti Anakna.
3. Ania ti impaaramid ni Jehova ken Adan, ken apay?
3 Inawis met ni Jehova dagiti tattao a makipagtrabaho kenkuana. Kas pagarigan, impalubosna a panaganan ni Adan dagiti animal. (Gen. 2:19, 20) Naragsakan la ketdi ni Adan a mangpaliiw kadagitoy a parsua, mangadal kadagiti kababalinda, ken mangikeddeng iti ipanaganna iti tunggal maysa! Mabalin koma a ni Jehova ti nangpanagan kadagiti animal gapu ta isu ti nangparsua kadagita. Ngem gapu iti ayat, pinalubosanna ni Adan a mangpanagan kadagitoy. Inted met ti Dios ken Adan ti gundaway a mamagbalin iti intero a daga a paraiso. (Gen. 1:27, 28) Ngem nakalkaldaang ta idi agangay, pinili ni Adan ti saan a makipagtrabaho iti Dios, a nangyeg iti didigra kenkuana ken iti amin nga annakna.—Gen. 3:17-19, 23.
4. Kasano a nakipagtrabaho ti dadduma iti Dios tapno maitungpal ti pagayatanna?
4 Idi agangay, inawis met ti Dios ti dadduma a tattao a makiraman iti pannakatungpal ti panggepna. Nagaramid ni Noe iti daong tapno maispal ti biagna ken ti pamiliana iti sangalubongan a Layus. Inruar ni Moises ti nasion ti Israel manipud Egipto. Indauluan ni Josue ti nasion ti Israel a sumrek iti Naikari a Daga. Imbangon ni Solomon ti templo ti Jerusalem. Ni Maria nagbalin nga ina ni Jesus. Amin dagitoy a matalek ken adu a dadduma pay nakipagtrabahoda ken Jehova tapno maitungpal ti pagayatanna.
5. Ania a trabaho ti mabalin a pakiramanantayo, ken kasapulan kadi nga iramannatayo ni Jehova iti daytoy a trabaho? (Kitaen ti ladawan iti rugi ti artikulo.)
5 Ita, aw-awisennatayo ni Jehova a naan-anay a suportarantayo ti Mesianiko a Pagarian. Adu a kita ti panagserbi iti Dios ti mabalin a pakiramanantayo. Dadduma ti saan a mabalin a pakiramanan ti amin a Kristiano, ngem mabalintayo amin ti makiraman iti trabaho a panangikasaba iti naimbag a damag ti Pagarian. Siempre, mabalin koma a saannatayon nga iraman ni Jehova iti daytoy a trabaho. Mabalin a direkta koma lattan a makisao kadagiti tattao ditoy daga. Kinuna ni Jesus a mabalin nga usaren ni Jehova dagiti bato a mangipukkaw iti mensahe maipapan iti Mesianiko nga Ari. (Luc. 19:37-40) Ngem impalubos ni Jehova nga agbalintayo a ‘katrabahuanna.’ (1 Cor. 3:9) Insurat ni apostol Pablo: ‘Yantangay makipagtrabtrabahokami kenkuana, ipakaasimi met kadakayo a saanyo nga awaten ti di kaikarian a kinamanangngaasi ti Dios ket maikapiskayo iti panggepna.’ (2 Cor. 6:1) Ti pannakipagtrabaho iti Dios ket maysa a naisangsangayan a dayaw a mangyeg kadatayo iti ragsak. Usigentayo ti sumagmamano a makagapu.
MAKAPARAGSAK TI MAKIPAGTRABAHO ITI DIOS
6. Kasano nga inladawan ti inauna nga Anak ti Dios ti riknana a makipagtrabaho ken Amana?
6 Manipud pay idi un-unana, maragragsakan dagiti adipen ni Jehova a makipagtrabaho iti Dios. Sakbay nga immay ditoy daga, kinuna ti inauna nga Anak ti Dios: “Ni met laeng Jehova pinataudnak kas ti punganay ti dalanna . . . addaak idi iti sibayna kas nasigo a managobra, ket siak daydiay pakaay-ayatanna unay iti inaldaw, yantangay maragragsakanak iti sanguananna iti isuamin a tiempo.” (Prov. 8:22, 30) Siraragsak a nakipagtrabaho ni Jesus ken Amana, a pagragsakanna nga agpadpada ti naaramidanna ken ti pannakaammona a maay-ayatan ni Jehova kenkuana. Datayo ngay?
7. Apay a makaparagsak ti trabaho a panangasaba?
7 Kinuna ni Jesus nga agpadpada a naragsak ti mangted ken umawat. (Ara. 20:35) Maragsakantayo nga immawat iti kinapudno ken maragsakantayo met a mangiranud iti kinapudno iti dadduma. No ibagatayo iti sabsabali ti kinapudno a linaon ti Biblia, makitatayo a maragsakan dagiti mabisin iti naespirituan no maawatanda ken apresiarenda ti Diostayo ken dagiti nagpateg a kinapudno a linaon ti Saona. Maayatantayo a makakita iti panagbalbaliwda, saan laeng nga iti panagpampanunotda no di ket uray iti panagbiagda. Mabigbigtayo a nagpateg nga iranudtayo ti naimbag a damag. Naluktan ti gundaway a maaddaan iti agnanayon a biag dagiti tattao a makikappia iti Dios. (2 Cor. 5:20) Awanen ti trabaho a naragragsak pay ken makapnek unay a mabalin a pakiramanantayo no di ti panangtulong kadagiti tattao a mangbalbaliw iti biagda nga agresulta iti panagbiagda nga agnanayon.
8. Ania ti kinuna ti dadduma maipapan iti ragsak ti makipagtrabaho ken Jehova?
8 Nupay maragsakantayo no dumngeg dagiti kasabaantayo, maragsakantayo met a makaammo a maparparagsaktayo ni Jehova ken ap-apresiarenna ti panangikagumaantayo nga agserbi kenkuana. (Basaen ti 1 Corinto 15:58.) Kinuna ni Marco a taga-Italy: “Maragragsakanak ta ammok nga ipapaayko ti amin a kabaelak nga agserbi ken Jehova, saan nga iti maysa a makalipat kadagiti naaramidak.” Kinuna met ni Franco nga agserserbi met idiay Italy: “Babaen ti Saona ken kadagiti naespirituan a probision nga ipapaayna, inaldaw nga ipalpalagip ni Jehova nga ay-ayatennatayo ken napateg kenkuana ti amin nga ar-aramidentayo, uray no mariknatayo a kasla awan serbina ti maar-aramidantayo. Ti pannakipagtrabahok iti Dios ti mangipapaay iti ragsak ken panggep iti biagko.”
NO MAKIPAGTRABAHOTAYO ITI DIOS SUMINGEDTAYO KENKUANA KEN ITI SABSABALI
9. Kasanom a deskribiren ti relasion ni Jehova ken ni Jesus, ken apay?
9 No makipagtrabahotayo kadagiti ipatpategtayo, sumingedtayo kadakuada ken ad-adda a maam-ammotayo ida ken dagiti kababalinda. Maammuantayo saan laeng a ti kayatda nga aramiden no di ket no kasano nga aramidenda pay dayta. Nakipagtrabaho ni Jesus ken Jehova iti nalabit binilion a tawen, isu a naaddaanda iti napalalo a panagayat ken panangipateg iti maysa ken maysa. Maipapan iti kinasingedda, kinuna ni Jesus: “Siak ken ti Ama maymaysakami.” (Juan 10:30) Tinagiragsakda ti nagsayaat a panagkaykaysa, ta kanayon nga agtunosda no agtrabahoda.
10. Apay a sumingedtayo iti Dios ken iti sabsabali no mangasabatayo?
10 Babaen ti kararag, kiniddaw ni Jesus ken Jehova nga aywananna dagiti adalanna. Apay? Inkararagna: “Tapno maymaysada koma a kas kadata.” (Juan 17:11) No annurotentayo dagiti pagalagadan ti Dios ken mangasabatayo, maammuantayo dagiti nagsasayaat a galadna. Maammuantayo no apay a nainsiriban nga agtalektayo kenkuana ken no apay a surotentayo ti panangidalanna. No umadanitayo iti Dios, umadani met kadatayo. (Basaen ti Santiago 4:8.) Sumingedtayo met kadagiti naespirituan a kakabsattayo gapu ta agpapada dagiti pakarigatan ken pagragsakantayo ken uray dagiti kalattayo. Wen, agkakaduatayo nga agtrabaho, agragsak, ken agibtur. Kinuna ni Octavia a taga-Britain: “Ti pannakipagtrabahok ken Jehova ti nangpasinged kaniak iti sabsabali, gapu ta ti panaggagayyemmi ket saanen a gapu ta agaammokami no di ket maymaysa ti kalat ken panggepmi.” Kasta met kadi ti mariknam? Saan kadi nga ad-adda a sumingedka iti sabsabali no makitam nga ikagkagumaanda a paragsaken ni Jehova?
11. Apay nga ad-adda pay a sumingedtayo ken Jehova ken kadagiti kakabsattayo idiay baro a lubong?
11 Mabalin a napalalo ti panagayattayo iti Dios ken iti padatayo a tao ita, ngem nakarkaronto pay ti panagayattayo inton baro a lubong. Panunotenyo ti trabahotayo iti masanguanan! Abrasaentayto dagiti mapagungar ken sursuruantayo ida kadagiti daldalan ni Jehova. Pagbalinentayo a paraiso ti daga. Nagdakkel a trabaho dayta, ngem nakaragragsakto ti agtitinnulong nga agtrabaho bayat nga in-inut nga agbalintayo a perpekto iti sidong ti Mesianiko a Pagarian. Nakasingsingedto ti amin a tao iti maysa ken maysa ken iti Dios, a sigurado a ‘pennekennanto ti tarigagay ti tunggal sibibiag a banag.’—Sal. 145:16.
MAYSA A SALAKNIB TI MAKIPAGTRABAHO ITI DIOS
12. Kasano nga agbalin a proteksion ti panangasaba?
12 Masapul a salaknibantayo ti relasiontayo ken Jehova. Ngamin, agbibiagtayo iti lubong nga iturturayan ni Satanas a Diablo ken imperpektotayo, isu a nalakatayo a maimpluensiaan iti di umiso a panagpampanunot ken kababalin ti lubong. Mayarig ti espiritu ti lubong iti ayus ti karayan a mangyanud kadatayo iti ditay kayat a pagturongan. Tapno saantayo a mayanud, ikagumaantayo a subaen ti ayus. Kasta met, kasapulan ti panagregget tapno saannatayo a mayayus ti espiritu ti lubong ni Satanas. No kaskasabaantayo ti sabsabali, ipampamaysatayo dagiti napateg ken makagunggona a naespirituan a bambanag, saan a dagiti mangpakapuy iti pammatitayo. (Fil. 4:8) Tumibker ti pammatitayo no mangasabatayo, ta mapalagipantayo kadagiti kari ti Dios ken dagiti naayat a pagalagadanna. Tulongannatayo met a kanayon a mangisuot iti naespirituan a kabaltayo.—Basaen ti Efeso 6:14-17.
13. Ania ti komento ti maysa a kabsat idiay Australia maipapan iti panangasaba?
13 No kanayontayo a mangasaba ken makiraman iti dadduma a naespirituan nga aktibidad, saantayo unay a mapanunot dagiti problematayo, ket makatulong dayta tapno masalaknibantayo. Kinuna ni Joel a taga-Australia: “Makatulong kaniak ti panangasaba tapno sipapanunotak kadagiti mapaspasamak. Maipalagip kaniak dagiti problema a pakaipaspasanguan dagiti tattao ken dagiti pagimbagan ti panangyaplikarko kadagiti prinsipio ti Biblia. Tultulongannak ti panangasaba nga agtalinaed a napakumbaba ken mangipapaay kaniak iti gundaway nga agtalek ken Jehova ken kadagiti kakabsatko.”
14. Apay a ti panagtultuloytayo a mangasaba ket mangipakita nga agtigtignay ti espiritu ti Dios kadatayo?
14 Ti panangasaba pabilgenna met ti pammatitayo a tultulongannatayo ti espiritu ti Dios. Panunotem: Ipapanmo a naikkanka iti trabaho nga agiwaras iti nasustansia a tinapay iti lugaryo. Awan ti sueldom ken saan met a maisubli ti nagastom. Ngem naammuam nga adu ti saan a mangayat iti inwarasmo a tinapay ken kaguradaka pay ti dadduma gapu ta nagiwaraska. Kasano kabayag nga itultuloymo nga aramiden dayta a trabaho? No maupayka iti negatibo a reaksion dagiti tattao, mabalin a sumardengkan a mangaramid iti dayta. Ngem adu kadatayo ti nagtultuloy a nangasaba iti adu a tawen iti bukodtayo a gastos ken uray lalaisen ken uy-uyawendatayo dagiti saan a managyaman a tattao. Saan kadi nga ipakita dayta nga agtigtignay ti espiritu ti Dios kadatayo?
NO MAKIPAGTRABAHOTAYO ITI DIOS IPAKPAKITATAYO TI AYATTAYO KENKUANA KEN ITI SABSABALI
15. Kasano a ti panangikasaba iti naimbag a damag ket mainaig iti panggep ti Dios para iti tao?
15 Kasano a ti panangikasaba iti naimbag a damag ket maitunos iti panggep ni Jehova para kadagiti tattao? Pinanggep ti Dios nga agnaed dagiti tattao ditoy daga iti agnanayon. Nupay nagbasol ni Adan, saan a binaliwan ni Jehova ti panggepna. (Isa. 55:11) Imbes ketdi, inyurnosna a maispal ti tao iti basol ken ipapatay. Maitunos iti dayta a panggep, immay ni Jesus ditoy daga ket insakripisiona ti biagna para kadagiti natulnog a tattao. Ngem tapno agbalinda a natulnog, masapul a maawatanda ti kalkalikaguman ti Dios kadakuada. Gapuna, insuro met ni Jesus kadagiti tattao dagiti kalikaguman ti Dios ken imbilinna kadagiti adalanna nga aramidenda met dayta. No tulongantayo ti sabsabali nga agbalin a gayyem ti Dios, makiramramantayo a direkta iti naayat nga urnos ti Dios a mangispal kadagiti tattao manipud iti basol ken ipapatay.
16. Kasano a mainaig ti panangasabatayo iti kadakkelan a bilin ti Dios?
16 Ti panangtulong iti dadduma a manggun-od iti biag nga agnanayon ipakitana nga ay-ayatentayo ti padatayo a tao ken ni Jehova, a “ti pagayatanna ket maisalakan koma dagiti amin a kita ti tattao ken dumtengda iti umiso a pannakaammo iti kinapudno.” (1 Tim. 2:4) Idi naisaludsod ken Jesus no ania ti kadakkelan a bilin a naited iti nasion ti Israel, kinunana: “‘Masapul nga ayatem ni Jehova a Diosmo buyogen ti intero a pusom ken buyogen ti intero a kararuam ken buyogen ti intero a panunotmo.’ Daytoy ti kadakkelan ken umuna a bilin. Ti maikadua, nga umasping iti dayta, isu daytoy, ‘Masapul nga ayatem ti padam a tao a kas iti bagim.’” (Mat. 22:37-39) No mangasabatayo, agtultulnogtayo kadagita a bilin.—Basaen ti Aramid 10:42.
17. Ania ti makunam iti pribilehio a panangikasaba iti naimbag a damag?
17 Talaga a nabendisionantayo! Inikkannatayo ni Jehova iti trabaho a mangyeg kadatayo iti ragsak, mangpasinged kadatayo kenkuana ken iti sabsabali, ken mangsalaknib iti espiritualidadtayo. Mangted met kadatayo iti gundaway a mangayat iti Dios ken iti padatayo a tao. Nagduduma ti kasasaad dagiti adipen ti Dios iti intero a daga. Ngem ubing man wenno nataengan, nabaknang wenno napanglaw, napigsa wenno nakapuy, minilion ti mangbirbirok iti pamay-an a mangiranud iti patpatienda iti sabsabali. Mabalin nga umanamongka iti imbaga ni Chantel a taga-France: “Ti kabilgan a Persona iti uniberso, ti Namarsua iti amin a banag, ti naragsak a Dios, kinunana kaniak: ‘Mapanka! Agsaoka! Agsaoka para kaniak, agsaoka a naimpusuan. Itedko kenka ti Biblia a Saok, ikkanka iti pigsak, tulong manipud langit, kakaduam ditoy daga, agtultuloy a panangsanay, ken umiso nga instruksion iti maitutop a tiempo.’ Talaga a nagdakkel a pribilehio ti panangaramid iti kidkiddawen ni Jehova kadatayo ken ti makipagtrabaho iti Diostayo!”


text:
Saludsod Dagiti Agbasbasa
Apay nga Adda Dagiti Saan nga Agselebrar iti Krismas?
Iti intero a lubong, dandani dua a bilion a tattao ti agselselebrar iti Krismas iti Disiembre 25, idinto ta agarup 200 milion ti agselebrar iti pannakayanak ni Jesus-Kristo iti Enero 7. Ngem adda pay minilion a saan nga agselselebrar iti Krismas. Apay?
Mabalin a kamengda iti relihion a saan a paset ti Kakristianuan, kas kadagiti Judio, Hindu wenno Shinto. Dagiti ateista, agnostiko, freethinker, wenno secular humanist, ibilangda nga estoria laeng ti Krismas.
Adu a tattao ti mamati ken Jesus ngem saanda nga agselebrar iti Krismas. Apay? Adda uppat a rason.
Umuna: Saanda a patien a naipasngay ni Jesus iti Disiembre wenno Enero. Awan ti petsa nga ibaga ti Biblia. Kunaenna laeng: “Iti dayta met laeng a pagilian adda met idi dagiti pastor nga aggigian iti ruar ken agbambantay iti rabii kadagiti arbanda. Ket kellaat a ti anghel ni Jehova nagtakder iti sibayda, ket . . . kinuna kadakuada ti anghel: ‘. . . Nayanak kadakayo ita nga aldaw ti maysa a Manangisalakan, nga isu ti Kristo nga Apo.’”—Lucas 2:8-11.
Dagitoy nga ebidensia ipakitada a naipasngay ni Jesus idi agarup rugrugi ti Oktubre, idi adda pay laeng dagiti pastor iti kannag a kaduada ti arban. Bayat dagiti bulan ti Disiembre ken Enero, nakalamlamiis iti away ti Jerusalem. Gapuna, tapno saanda a lamminen iti rabii, mayapon ti arban iti kulonganda.
Maikadua: Ti laeng imbilin ni Jesus a rambakan dagiti pasurotna ket ti pananglaglagip iti ipapatayna, saan a ti pannakayanakna. Maaramid dayta babaen ti simple laeng a pannangan. (Lucas 22:19, 20) Kasta met, saan a dinakamat dagiti Ebanghelio da Marcos ken Juan ti maipapan iti pannakaipasngay ni Jesus.
Ti laeng imbilin ni Jesus a rambakan dagiti pasurotna ket ti pananglaglagip iti ipapatayna, saan a ti pannakayanakna
Maikatlo: Awan pammaneknek ti historia a rinambakan dagiti immuna a Kristiano ti pannakayanak ni Kristo. Ngem rinambakanda ti pananglaglagip iti ipapatayna. (1 Corinto 11:23-26) Nasurok a 300 a tawenen ti napalabas manipud pannakayanak ni Jesus idi opisial a rinambakan ti Kakristianuan ti Krismas iti Disiembre 25. Makapainteres ta iti katengngaan ti maika-17 a siglo, imbilin ti parliamento idiay England a maiparit ti panangrambak iti Krismas. Kasta met laeng ti inaramid ti General Court ti Massachusetts iti United States. Apay? Kuna ti libro a The Battle for Christmas: “Awan ti dinakamat ti Biblia wenno ti historia a mangibaga a naipasngay ni Jesus iti Disiembre 25.” Innayonna pay a kadagiti Puritan, ti “Krismas ket maysa laeng a piesta dagiti pagano a naaramid a piesta dagiti Kristiano.”
Maikapat: Saan a nasayaat ti nagtaudan ti selebrasion. Ti Krismas ket nagtaud iti pagano a Roma ken ti aglalaok a piestana a mangidayaw iti dios ti agrikultura a ni Saturno ken ti dios ti init a ni Sol Invictus, wenno Mithra. Kuna dagiti autor ti libro a Pagan Christmas ken antropologo a da Christian Rätsch ken Claudia Müller-Ebeling: “Kas iti adu a kaugalian ken patpatien sakbay ti panawen dagiti Kristiano, ti kadaanan a piesta a mangrambak iti tinawen a panagsubli ti init ti nagbalin a selebrasion ti pannakaipasngay ni Kristo.”
Gapuna, makitam kadi no apay a saan a selebraran dagiti pudno a Kristiano ti Krismas?